|  |
| --- |
| BUDAPESTI MŰSZAKI ÉS GAZDASÁGTUDOMÁNYI EGYETEM |
| **SZERVEZETI ÉS MŰKÖDÉSI REND** |
| **Egységes szerkezetben a 2015. június 29-i, a 2015. december 21-i, a 2016. július 11-i, a 2016. december 19-i, a 2017. január 30-i, a 2017. március 27-i, a 2017. április 24-i, valamint a 2017. október 30-i szenátusi üléseken hozott határozatokkal.** |
| **Elfogadta a BME Szenátusa a 2015. február 23-i ülésén.** |
| **Hatályba lépett: 2015. március 1-jén** |

**TARTALOMJEGYZÉK**

[ÁLTALÁNOS RENDELKEZÉSEK 1](#_Toc472076993)

[1. § Az SZMR hatálya és tagozódása 1](#_Toc472076994)

[2. § Az Egyetem 1](#_Toc472076995)

[AZ EGYETEM SZERVEZETI FELÉPÍTÉSE 2](#_Toc472076996)

[3. § A szervezeti tagozódás rendszere, a szervezeti egységek 2](#_Toc472076997)

[4. § A karok 3](#_Toc472076998)

[5. § Rektori Kabinet 4](#_Toc472076999)

[6. § BME Országos Műszaki Információs Központ és Könyvtár 4](#_Toc472077000)

[7. § Központi Tanulmányi Hivatal 5](#_Toc472077001)

[8. § Kancellária 5](#_Toc472077002)

[8./A § Felsőoktatás-ipar Együttműködési Központ (FIEK) 7](#_Toc472077003)

[9. § Belső Ellenőrzési Csoport 7](#_Toc472077004)

[A BELSŐ KAPCSOLATTARTÁS SZABÁLYAI 8](#_Toc472077005)

[10. § 8](#_Toc472077006)

[AZ EGYETEMEN MŰKÖDŐ ÉRDEKKÉPVISELETI SZERVEK 9](#_Toc472077007)

[11. § Közalkalmazotti Tanács 9](#_Toc472077008)

[11/A. § Szakszervezetek 9](#_Toc472077009)

[12. § Intézményi Érdekegyeztető Tanács 9](#_Toc472077010)

[HALLGATÓI ÉS DOKTORANDUSZ ÖNKORMÁNYZAT 9](#_Toc472077011)

[13. § Hallgatói és doktorandusz önkormányzat 9](#_Toc472077012)

[AZ EGYETEM MŰKÖDÉSI RENDJE 11](#_Toc472077013)

[14. § Az Egyetem működési alapelvei 11](#_Toc472077014)

[15. § Az Egyetem és szervezeti egységeinek gazdálkodása 12](#_Toc472077015)

[16. § Munkáltatói joggyakorlás az Egyetem szervezeti egységeiben 12](#_Toc472077016)

[EGYETEMI SZINTŰ TESTÜLETEK ÉS VEZETŐK 13](#_Toc472077017)

[17. § A Szenátus 13](#_Toc472077018)

[17/A. § Konzisztórium 14](#_Toc472077019)

[18. § A Szenátus összetétele és létszáma 15](#_Toc472077020)

[19. § A Szenátus tagjai 15](#_Toc472077021)

[20. § A Szenátus oktató, kutató, tanár munkakörű tagjainak megválasztása 16](#_Toc472077022)

[21. § A Szenátus nem oktató, kutató, tanár munkakörben foglalkoztatott tagjának megválasztása 16](#_Toc472077023)

[22. § A Szenátus működési rendje 17](#_Toc472077024)

[23. § A Szenátus bizottságai 18](#_Toc472077025)

[24. § A Rektori Tanács és a Vezetői Értekezlet 19](#_Toc472077026)

[25. § Egyéb egyetemi szintű testületek 19](#_Toc472077027)

[26. § A rektor 19](#_Toc472077028)

[27. § A kancellár 20](#_Toc472077029)

[28. § Az átfogó szervezeti egység vezetője 22](#_Toc472077030)

[KARI SZINTŰ VEZETŐ TESTÜLETEK ÉS SZEMÉLYEK 22](#_Toc472077031)

[29. § A kari tanács 22](#_Toc472077032)

[30. § A kari tanács feladat- és hatásköre 23](#_Toc472077033)

[31. § A dékán 23](#_Toc472077034)

[32. § A dékánhelyettesek és a hivatalvezető 24](#_Toc472077035)

[33. § A tanszékvezető és az intézetigazgató 24](#_Toc472077036)

[34. § Egyéb kari szintű testületek 24](#_Toc472077037)

[35. § Valamennyi szervezeti egységre vonatkozó rendelkezések 25](#_Toc472077038)

[AZ EGYETEMI SZABÁLYOZÁS HIERARCHIÁJA 25](#_Toc472077039)

[36. § Az egyetemi irányítás és vezetés jogi és más eszközei 25](#_Toc472077040)

[37. § SZMR és mellékletét képező szabályzatok 26](#_Toc472077041)

[38. § A szenátusi és a kari tanácsi határozat 26](#_Toc472077042)

[39. § A hallgatói, doktorandusz önkormányzati és a közalkalmazotti tanácsi határozat 26](#_Toc472077043)

[40. § Jogszabályban és a Szervezeti és Működési Szabályzatban felhatalmazott testületek határozatai 27](#_Toc472077044)

[41. § Magasabb vezetői és vezetői utasítások 27](#_Toc472077045)

[42. § Tartalmi követelmények 27](#_Toc472077046)

[43. § Formai követelmények 28](#_Toc472077047)

[44. § A testületi szabályozás ütemezése 29](#_Toc472077048)

[45. § A testületi előterjesztés szabályai 29](#_Toc472077049)

[46. § A Szenátus előterjesztési rendje 30](#_Toc472077050)

[47. § A magasabb vezetői és vezetői utasítások szabályai 31](#_Toc472077051)

[48. § A testületi ülések dokumentumai 31](#_Toc472077052)

[49. § Testületek szavazási rendje 32](#_Toc472077053)

[50. § A szabályozás közzététele, a hozzáférhetőség lehetővé tétele 32](#_Toc472077054)

[51. § Az Egyetemen folytatott képzések alapításának, indításának és folytatásának elvei 32](#_Toc472077055)

[52. § A kutatási tevékenység alapelvei 33](#_Toc472077056)

[53. § Rendezvényekkel kapcsolatos különös szabályok 33](#_Toc472077057)

[54. § Az Egyetem minőségmenedzsmentjének elvei 34](#_Toc472077058)

[55. § Értelmező rendelkezések 35](#_Toc472077059)

[56. § Átmeneti- és záró rendelkezések 36](#_Toc472077060)

[*Függelék* 37](#_Toc472077061)

[AZ SZMR ÉS MELLÉKLETÉT KÉPEZŐ SZABÁLYZATOK JEGYZÉKE 37](#_Toc472077062)

[A BME szervezeti felépítése 2](#_Toc472077063)

A Budapesti Műszaki és Gazdaságtudományi Egyetem (a továbbiakban: Egyetem) Szenátusa a nemzeti felsőoktatásról szóló 2011. évi CCIV. törvény (a továbbiakban: Nftv.) 11. §-ában foglalt felhatalmazás alapján az Egyetem Szervezeti és Működési Rendjét (a továbbiakban: SZMR) az alábbiakban állapítja meg:

**Első rész**

# ÁLTALÁNOS RENDELKEZÉSEK

## 1. §Az SZMR hatálya és tagozódása

(1) Jelen SZMR – mellékleteivel, valamint a benne foglalt felhatalmazás alapján a hatálybalépésével egyidejűleg, vagy azt követően kiadott szervezetszabályozó eszközökkel együtt – meghatározza az Egyetem szervezeti és működési rendjét, amelynek hatálya kiterjed az Egyetem valamennyi szervezeti egységére, az Egyetem valamennyi foglalkoztatottjára, valamint az Egyetemmel hallgatói jogviszonyban álló valamennyi személyre (a továbbiakban: hallgatók).

(2) Azon rendelkezéseket, amelyeket a nemzeti felsőoktatásról szóló törvény, az államháztartásról szóló törvény, illetve a végrehajtására kiadott rendeletek előírásai, vagy más jogszabályi előírás alapján a költségvetési szerv szervezeti és működési szabályzata tartalmaz, jelen szabályzat és mellékletei, illetve az Egyetem más szervezetszabályozó eszközei tartalmazzák.

## 2. §Az Egyetem

(1) Az Egyetem adatai:

|  |  |
| --- | --- |
| Név: | Budapesti Műszaki és Gazdaságtudományi Egyetem |
|  | Budapest University of Technology and Economics |
|  | Technische und Wirtschaftswissenschaftliche Universität Budapest |
|  | Université des Sciences Techniques et Economiques de Budapest |
|  | Будапештский Университет Технических и Экономических Наук |
|  |  |
| Rövidített név: | BME (cirill betűkkel: БMЭ) |
| Székhely: | 1111 Budapest, Műegyetem rkp. 3. |
| Levelezési cím: | Budapest, 1521 Pf. 91 |
| Alapításának éve: | 1782 |
| Alapító okirata kelte: | 2013. március 21. |
| Alapító okirat száma: | 5516-1/2013. |

(2) Az Egyetem állami felsőoktatási intézmény, amely központi költségvetési szervként látja el feladatait. A vagyonkezelésében, illetve a tulajdonában lévő eszközökről és azok forrásáról, az azokban bekövetkezett változásokról a kettős könyvvitel rendszerében, módosított teljesítési szemléletű nyilvántartást vezet.

(3) Az Egyetem az Alapító Okirat szerinti szakfeladatokat látja el.

|  |  |
| --- | --- |
| Szakágazati besorolás: | 854200 Felsőfokú oktatás |
| Alapvető szakfeladatok: | 8542\_ Felsőoktatás |
| Alapvető kormányzati funkció szerinti besorolás: | 094210\_Felsőfokú oktatás |
| Adóigazgatási azonosító szám: | 15308799-2-43 |
| Közösségi adóazonosító szám: | HU 15308799 |
| TB azonosító: | 30045-4 |
| Intézményi azonosító: | FI 23344 |
| Vámazonosító szám (VPID): | HU 0000145211 |

(4) Az Egyetem valamennyi foglalkoztatottja és hallgatója úgy tesz eleget kötelezettségeinek – az Egyetem hagyományaihoz méltóan és az Etikai Kódex iránymutatásait figyelembe véve –, hogy eközben az intézmény jó hírnevét megőrzi.

(5) A szervezeti egységek az Egyetem nevét, jelképeit, arculatának meghatározó elemeit az Arculati Kézikönyv szerint használják.

**Második rész**

# AZ EGYETEM SZERVEZETI FELÉPÍTÉSE

## 3. §A szervezeti tagozódás rendszere, a szervezeti egységek

(1) Az Egyetem

- az oktatást, kutatást, innovációt, és ezekhez közvetlenül kapcsolódó kiegészítő tevékenységeket végző karokra,

- az intézmény stratégiai irányításához szakmai támogatást nyújtó Rektori Kabinetre,

- az oktatást és kutatást közvetlenül támogató, információs és dokumentációs feladatokat ellátó központi könyvtárra (Országos Műszaki Információs Központ és Könyvtár (BME OMIKK),

- az oktatást közvetlenül támogató, ügyviteli feladatokat ellátó Központi Tanulmányi Hivatalra (KTH),

- az alap- és vállalkozási tevékenységet rendszerfenntartó és rendszerellátó szolgáltatásokkal támogató Kancelláriára,

- Hallgatói Önkormányzatra (HÖK) és Doktorandusz Önkormányzatra (DOK),

- a versenyszférával való kapcsolatokat segítő Felsőoktatási és Ipari Együttműködési Központra (FIEK), továbbá

- Belső Ellenőrzési Csoportra

tagozódik.

(2) Az (1) bekezdésben említett típusokba tartozó szervezetek (kivéve a Hallgatói Önkormányzatot (HÖK) és Doktorandusz Önkormányzatot (DOK)) vagy több szervezeti egységet foglalnak magukba, vagy az Egyetem egészének tevékenységéhez kötődnek, ezért ezeket, és csak ezeket, átfogó szervezeti egységeknek nevezzük.

(3) Az (1) bekezdésben említett átfogó szervezeti egységek - jelen SZMR rendelkezéseinek figyelembe vételével – egyéb szervezeti egységekre tagozódhatnak.

(4) Az (1) bekezdésben említett átfogó szervezeti egységek a jelen SZMR-ben meghatározottak szerint megalkotott saját szervezeti és működési szabályzatuk alapján működnek. A karok szervezeti és működési szabályzatait a Szenátus fogadja el és azok a jelen SZMR mellékleteit képezik. A Rektori Kabinet és a BME OMIKK szervezeti és működési szabályzatai rektori, a FIEK szervezeti és működési szabályzata közös rektori-kancellári, a KTH, a Kancellária és a Belső Ellenőrzési Csoport szervezeti és működési szabályzatai pedig kancellári utasítások.

(5) Az átfogó szervezeti egységek szervezeti és működési szabályzatában rögzíteni kell különösen:

a) az átfogó szervezeti egység által folytatott tevékenységeket (kar esetén a kar által gondozott, hallgatói jogviszonnyal járó képzések képzési területeit és képzési ágait, a kar által folytatott tudományos kutatások tudományterületeit és tudományágait),

b) az átfogó szervezeti egység vezetőjének munka- és feladatkörét,

c) az átfogó szervezeti egységen belüli szervezeti egységek felsorolását, az átfogó szervezeti egység és szervezeti egységeinek angol nyelvű elnevezését,

d) az átfogó szervezeti egységen belüli szervezeti egységek vezetői (kar esetén különösen az intézetigazgató, tanszékvezető, tudásközpont-vezető, valamint a hivatalvezető) jogainak és kötelességeinek részletes szabályait,

e) az átfogó szervezeti egységen belüli szervezeti egységek, bizottságok, testületek működési rendjét (kar esetén különösen a tanszékek szakmai önállóságának feltételeit, a kari tanács összetételét, megválasztásának és működésének szabályait, a kar által a Szenátusba delegált képviselők megválasztásának szabályait, továbbá az intézetigazgatói, tanszékvezetői tanácsok és értekezletek feladatait és működését) és hatásköreit, kapcsolatukat egymással, és az Egyetem más szervezeti egységeivel,

f) az átfogó szervezeti egység tevékenységével összefüggő igazgatási, gazdálkodási és más feladatok végzésének rendjét.

(6) Az egyetemi hozzájárulással vagy közreműködéssel létrehozott, illetve működtetett, továbbá az Egyetem felelős működtetésében álló gazdálkodó szervezetek (gazdasági társaságok, egyesületek, alapítványok és egyéb szervezetek) jegyzéke és alapítással összefüggő dokumentumai a Kancellária szervezeti és működési szabályzatának mellékletét képezik. Az intézmény részvételével működő gazdasági társaságokban és gazdálkodó szervezetekben tulajdonosi jogokat – a vonatkozó jogszabályi rendelkezések értelmében – a kancellár gyakorolja.

(7) Kar, intézet, tanszék, dékáni hivatal, tudásközpont, illetve kutatóközpont elnevezést a jelen SZMR-ben meghatározott feltételeknek megfelelő szervezeti egységek használhatják.

## 4. §A karok

(1) Az Egyetemen egyetemi karok működnek. A kar egy vagy több képzési területen, tudományterületen, művészeti ágban több, a képzési programban rögzített, szakmailag összetartozó oktatási és kutatási, illetve alkotó művészeti tevékenység feladatait ellátó átfogó szervezeti egység. Hallgatói jogviszonnyal járó képzés kizárólag karon szervezhető. A kart dékán vezeti.

(2) Az Egyetem karai alapításuk sorrendjében:

Építőmérnöki Kar (ÉMK)

Gépészmérnöki Kar (GPK)

Építészmérnöki Kar (ÉPK)

Vegyészmérnöki és Biomérnöki Kar (VBK)

Villamosmérnöki és Informatikai Kar (VIK)

Közlekedésmérnöki és Járműmérnöki Kar (KJK)

Természettudományi Kar (TTK)

Gazdaság- és Társadalomtudományi Kar (GTK)

(3) A karok és csak a karok intézetekre, tanszékekre, dékáni hivatalra, tudásközpontokra, illetve kutatóközpontokra, valamint egyéb szervezeti egységekre tagozódhatnak. Az Nftv-ben rögzített tanárképző központ feladatát ellátó szervezeti egységről – a BME Tanárképző Központról, melyet főigazgató vezet – a Gazdaság- és Társadalomtudományi Kar szervezeti és működési szabályzatában kell rendelkezni.

(4) A tanszék az a szervezeti egység, amely a kar által művelt tudományágak és képzési ágak által meghatározott szakterületeken ellátja - legalább egy tantárggyal összefüggésben - az oktatás, a kutatás és az oktatásszervezés feladatait. A tanszéket tanszékvezető vezeti. Tanszék akkor működhet, jöhet létre, illetve bármely szervezeti átalakulás csak akkor eredményezhet tanszéket, ha a tanszéken, mint a munkavégzés helyén az oktatói-kutatói munkakörben foglalkoztatott közalkalmazottak számított létszáma legalább 10 fő, amelyből a doktori (mester) fokozattal rendelkezők számított létszáma legalább 5 fő. E létszámon belül legalább egy fő teljes munkaidőben foglalkoztatott egyetemi tanár. Támogató kari tanácsi határozat esetén, a kar legfeljebb egy tanszékét illetően, mint a munkavégzés helyén az oktatói-kutatói munkakörben foglalkoztatott közalkalmazottak fent meghatározott 10 fős létszámától való eltérést a szenátus legfeljebb három évre engedélyezheti, amely engedély ismételten is megadható.

(5) Az intézet több tanszék tevékenységét összefogó szervezeti egység. Az intézetet intézetigazgató vezeti.

(6) A (4) bekezdés alkalmazásában a számított létszámot az alábbi képlet határozza meg L=A/B, ahol

|  |  |
| --- | --- |
| L – | a tanszéken, mint munkavégzés helyén oktatói-kutatói munkakörben foglalkoztatott közalkalmazottak számított létszáma, |
| A – | a tanszéken, mint munkavégzés helyén oktatói-kutatói munkakörben foglalkoztatott közalkalmazottak kinevezési okmányaiban rögzített havi foglalkoztatási óraszámok összege, |
| B - | jogszabályban megállapított teljes munkaidős havi foglalkoztatási óraszám. |

(7) A (4) bekezdésben meghatározott feltételt tartósan – legalább 24 hónapot egybefüggően meghaladóan – nem teljesítő tanszék esetében a kar szervezeti és működési szabályzatát megfelelően módosítani kell, legkésőbb a huszonnegyedik hónapot követő második kari tanácsi és harmadik szenátusi ülésre készített előterjesztéssel.

(8) A tudásközpont/kutatóközpont elsősorban kutatást és fejlesztést, valamint innovációt végző és segítő szervezeti egység. A tudásközpontot/kutatóközpontot igazgató vezeti.

(9) A kari gazdálkodási, igazgatási, ügyviteli és szervezési feladatokat a dékáni hivatal látja el. A dékáni hivatalt hivatalvezető vezeti.

(10) A karon működő egyéb szervezeti egységek (laboratóriumok, hallgatói irodák, központok, intézetek, stb.) felsorolását a kar Szervezeti és Működési Szabályzata tartalmazza.

## 5. §Rektori Kabinet

A Rektori Kabinet a rektor irányítása alatt álló átfogó szervezeti egység. A Rektori Kabinetet kabinetfőnök vezeti.

A Rektori Kabinet

a) a Szenátus, a rektor és a rektorhelyettesek munkáját szakmailag közvetlenül támogatja, technikailag és ügyviteli oldalról segíti;

b) végzi a Szenátus, a Rektori Tanács, az Oktatási Bizottság, a Tudományos Bizottság, az Egyetemi Habilitációs Bizottság és Doktori Tanács, a Tudományos Tanács, és az Etikai Bizottság titkár(ság)i feladatait;

c) ellátja a rektorhelyettesek által képviselt stratégiai szintű oktatási, kutatási és innovációs, valamint nemzetközi kapcsolatok menedzsmentjéhez kapcsolódó egyetemi szintű tevékenységeket;

d) koordinálja a hallgatói mobilitással összefüggő döntés-előkészítési, oktatásszervezési, feladatokat;

e) intézi a tudományos diákköri tevékenység egyetemi szintű ügyeit-

Feladat- és hatáskörét részletesen a Rektori Kabinet szervezeti és működési szabályzata határozza meg.

## 6. §BME Országos Műszaki Információs Központ és Könyvtár

(1) A Budapesti Műszaki és Gazdaságtudományi Egyetem Országos Műszaki Információs Központ és Könyvtár (a továbbiakban: BME OMIKK) az egyetemi és országos könyvtári és információbiztosítási feladatokért felelős szervezeti egység. A BME OMIKK-ot a főigazgató vezeti.

(2) A BME OMIKK a vonatkozó jogszabályok és szabályzatok figyelembe vételével:

a) országos feladatkörű nyilvános szak- és egyetemi könyvtárként könyvtári szolgáltatási és információs feladatokat lát el,

b) az Egyetem fenntartásában működő könyvtári hálózat központja,

c) a gyűjtőköréhez tartozó műszaki, gazdasági, valamint élettelen természettudományos és társadalomtudományi szakterületeken gyűjti, nyilvántartja, feldolgozza és rendelkezésre bocsátja a belföldi és külföldi dokumentumokat és információkat,

d) gyűjtőköréhez tartozó szakterületeken könyvtári, informatikai, tudománytörténeti tudományos kutatásokat végez,

e) felnőttoktatás keretében OKJ szerinti segédkönyvtáros képzést folytat,

f) szolgáltatásokat nyújt a tudomány, az oktatás, a kutatás és fejlesztés közintézményei, valamint a gazdálkodó szervezetek szakembereinek,

g) működteti a BME Levéltárát, amely szaklevéltárként a BME OMIKK része, és az Egyetem maradandó értékű iratanyagát gyűjti és őrzi,

h) szerkeszti és gondozza az Egyetem központi honlapját,

i) ellátja a Periodica Polytechnica kiadásával kapcsolatos feladatokat.

(3) A BME OMIKK az Egyetem alaptevékenységét támogató, szolgáltató tevékenységének szakmai irányítását a főigazgató útján a rektor látja el.

## 7. §Központi Tanulmányi Hivatal

(1) A Központi Tanulmányi Hivatal (a továbbiakban: KTH) az alap-, az osztatlan és a mesterképzésben részt vevő hallgatókkal kapcsolatos tanulmányi ügyviteli ügyekért felelős szervezeti egység. A KTH-t igazgató vezeti.

(2) A KTH a vonatkozó jogszabályok és szabályzatok figyelembe vételével:

a) kezeli a felvételre jelentkezők, a hallgatók és a végzettek személyi adatait, nyilvántartja felvételi és tanulmányi eredményeiket,

b) tanulmányokhoz kapcsolódó okmányokat és igazolásokat készít, ad ki, és tart nyilván,

c) teljesíti az oktatással kapcsolatos, az Egyetemet terhelő adatszolgáltatási kötelezettségeket, az Egyetem szervezeti egységei, valamint más, jogszabályban erre feljogosított szervezetek, intézmények számára,

d) szakmailag támogatja a Szenátus hatáskörébe tartozó, valamint a rektor hatásköréhez tartozó, oktatást érintő feladatokkal kapcsolatos egyetemi szintű döntéseket, segíti a döntések adminisztratív végrehajtását, megszervezését, egyetemi szintű koordinálását, a végrehajtás eredményének összefoglalását, értékelését,

e) tanácsaival, ajánlásaival segíti a karok és más szervezeti egységek oktatási feladatainak összehangolását,

f) koordinálja a hallgatói információs rendszerrel összefüggő egyetemi szintű feladatokat,

g) gondozza a hatáskörébe utalt szabályzatokat,

h) -

i) koordinálja a hallgatói mobilitással összefüggő, ügyviteli feladatokat,

j) -

k) intézi az Egyetem nemzetközi kapcsolataival összefüggő adminisztratív és ügyviteli, feladatokat.

3) A KTH az Egyetem alaptevékenységét támogató, szolgáltató tevékenységének szakmai irányítását az igazgató útján a rektor látja el.

## 8. §Kancellária

(1) A Kancellária az Egyetem oktatást és tudományos kutatást rendszerfenntartó és rendszerellátó, valamint a hallgatókat érintően támogatási és tanácsadási, továbbá kulturális és egyéb szolgáltatásokkal segítő szervezeti egysége. A Kancellária ellátja az államháztartási jogszabályokban említett gazdasági szervezet egész Egyetemre kiterjedő feladatait. A Kancelláriát a kancellár vezeti.

(2) A Kancellária a vonatkozó jogszabályok és szabályzatok figyelembe vételével:

a) koordinálja a pénzügyi tervezéssel, az előirányzat-felhasználással, a hatáskörébe tartozó előirányzat-módosítással kapcsolatos feladatokat,

b) gondozza a hatáskörébe utalt szabályzatokat, ellátja a Gazdasági Bizottság titkársági feladatait,

c) szervezi az üzemeltetéssel, valamint fenntartással, infrastruktúra-működtetéssel (ideértve az informatikával és távközléssel) kapcsolatos feladatokat,

d) szervezi és lebonyolítja a beruházási feladatokat,

e) ellátja a munka-, tűz- és környezetvédelmi feladatokat,

f) működteti a kollégiumokat, az Egyetem szociális és jóléti célú ingatlanait és intézményeit,

g) koordinálja a vagyon használatával, hasznosításával kapcsolatos ügyeket,

h) kezeli a befektetésekkel kapcsolatos ügyeket,

i) intézi a munkaerő-gazdálkodás adminisztratív ügyeit, ellátja az emberi erőforrás-gazdálkodás egész Egyetemre vonatkozó feladatait,

j) koordinálja a készpénzkezelést,

k) koordinálja és ellátja a könyvvezetéssel és a beszámolási kötelezettséggel kapcsolatos feladatokat,

l) közreműködik az egyetemi rendezvények előkészítésében és lebonyolításában, illetve koordinálja azokat,

m) ellátja a gazdasági (így különösen a közterhekkel, adókkal kapcsolatos) adatszolgáltatással, az Egyetem jogi ügyeivel kapcsolatos összefogó és a saját szervezetére kiterjedő feladatokat, valamint gazdasági és jogi ügyekben segítséget nyújt a szervezeti egységeknek,

n) végzi az Egyetem egészére vonatkozó kontrolling, államháztartási belső kontrollrendszer működtetésével kapcsolatos, valamint igazgatási feladatokat

(3) A Kancellária:

1. a kancellár munkáját közvetlenül segítő szervezeti egységre, a Kancellári Kabinetre,
2. a hallgatók részére biztosított támogatási és tanácsadási ügyekért, továbbá a kulturális feladatokért felelős szervezeti egységre (Hallgatói Szolgáltatási Igazgatóság), valamint
3. rendszerellátó és rendszerfenntartó szolgáltatásokat nyújtó, szervező, koordináló és felügyelő feladatokat végző szervezeti egységekre

tagozódik.

(4) A Kancellári Kabinet a kancellár feladatainak ellátásában vesz részt, a kancellár munkáját közvetlenül segíti. Feladat- és hatáskörét részletesen a Kancellária szervezeti és működési szabályzata határozza meg. A Kancellári Kabinetet kabinetfőnök vezeti.

(5) A Hallgatói Szolgáltatási Igazgatóság (HSzI) a hallgatók részére biztosított támogatási és tanácsadási ügyekért, továbbá a kulturális és egyéb kapcsolódó feladatokért felelős szervezeti egység. A HSzI-t igazgató vezeti. A HSzI a vonatkozó jogszabályok és szabályzatok figyelembe vételével:

a) ellátja az ifjúságpolitikai, a hallgatók pénzbeli és természetbeni juttatásaival összefüggő egyetemi feladatokkal kapcsolatos adminisztratív tevékenységeket,

b) biztosítja a hallgatói önkormányzat működési (infrastrukturális, személyi) feltételeit, ifjúsági tábort működtet,

c) működteti a tanulmányi és pszichológiai tanácsadást, szervezi és végzi az Egyetem hallgatóinak szóló karrier szolgáltatásokat,

d) szervezi és végzi az oktatás hallgatói véleményezését,

e) koordinálja az egyetemi kulturális feladatokat.

(6) A gazdasági szervezetnek az egész Egyetemre kiterjedő feladatait a kancellár által az Nftv. 13/A. § f) pont alapján kinevezett gazdasági vezető irányítja és ellenőrzi, a Kancellár közvetlen vezetése és ellenőrzése mellett. A gazdasági vezető az általa ellátott feladatok tekintetében a Kancellár helyettese abban az esetben is, ha munkaköri elnevezése, beosztása ezt nem jelöli. A gazdasági vezető feladat- és hatáskörét részletesen a Kancellária szervezeti és működési szabályzata határozza meg. A gazdasági vezető helyettesítésének rendjét a Kancellária szervezeti és működési szabályzata határozza meg.

## 8./A §Felsőoktatási és Ipari Együttműködési Központ (FIEK)

(1) A Felsőoktatási és Ipari Együttműködési Központ (a továbbiakban: FIEK) elsősorban a FIEK pályázat sikeres lebonyolításáért, továbbá az egyetemi innovációs ökoszisztéma létrehozásáért és működtetésért felelős szervezeti egység. A FIEK-et igazgató vezeti, működését szakmai testület felügyeli.

(2) A FIEK a vonatkozó jogszabályok és szabályzatok figyelembe vételével:

a) koordinálja és megvalósítja a FIEK\_16-1-2016-0007 számú pályázatba foglalt célokat az Egyetem és az ipar szakembereinek kooperációjával

b) létre hoz és működtet egy olyan innovációs ökoszisztémát, mely összeköti a FIEK kompetenciával érintett vállalatok körét a FIEK pályázati forrás felhasználásával fejlesztendő kapacitásokkal (karokkal, tanszékekkel, tudás központokkal, laboratóriumokkal),

c) fejleszti az egyetemi és vállalati szereplők együttműködését a külső, integráló érdekképviselő és szakmai szervezetekkel (kamarák, tudományos egyesületek, vállalkozói szövetségek,

d) együttműködik a többi – konvergencia régiókban létrejövő – FIEK szervezettel.

e) felgyorsítja a tudástranszfer folyamatokat, segíti a kutatási eredmények hasznosítását a versenyszféra szereplőinél, serkenti az alkalmazható tudásra, ipari problémák megoldására fókuszáló oktatást (készségfejlesztő és duális képzések) és kutatást

) .

3) (a) A FIEK - az Egyetem alaptevékenységét kiegészítő és támogató, szolgáltató tevékenységének - szakmai irányítását a rektor közvetlenül vagy megbízottja útján, az igazgató közvetítésével látja el, a kancellár jogszabályokból és jelen szabályzatból eredő egyetértési joga mellett.

 (b) a FIEK működését szakmai felügyelő testület (SZFT) felügyeli, amelynek tagjai a FIEK\_16-1-2016-0007 számon benyújtott támogatási kérelemben szereplő konzorciumi tagok képviselői, valamint a támogató (NKFIH) képviselője

4) A FIEK feladat- és hatáskörét, valamint az SZFT tevékenységét és működésének rendjét részletesen a FIEK Szervezeti és működési szabályzata határozza meg.

## 9. §Belső Ellenőrzési Csoport

(1) A Belső Ellenőrzési Csoport a költségvetési szerv vezetőjét támogató független, tárgyilagos bizonyosságot adó ellenőrzési és tanácsadó tevékenységet végez, amelynek keretében:

tevékenységét a költségvetési szervek belső ellenőrzésére vonatkozó jogszabályok, a nemzetközi belső ellenőrzési sztenderdek, a magyarországi államháztartási sztenderdek, valamint az államháztartásért felelős miniszter által közzétett módszertani útmutatók és kézikönyv minta alapján végzi,

tevékenységének végzése során önállóan jár el, ellenőrzési terveit kockázatelemzésre alapozva és a soron kívüli ellenőrzések és a belső ellenőrzés rendelkezésére álló erőforrásainak figyelembevételével állítja össze, szabályszerűségi, pénzügyi, rendszer- és teljesítmény-ellenőrzéseket, illetve informatikai rendszerellenőrzéseket végez,

elemzi, vizsgálja és értékeli a belső kontrollrendszerek kiépítésének, működésének jogszabályoknak és szabályzatoknak való megfelelését, működésének gazdaságosságát, hatékonyságát és eredményességét,

a vizsgált folyamatokkal kapcsolatban megállapításokat és ajánlásokat tesz, valamint elemzéseket, értékeléseket készít a rektor és a kancellár számára az Egyetem működése eredményességének növelése, valamint a belső kontrollrendszerek javítása, továbbfejlesztése érdekében.

(2) A Belső Ellenőrzési Csoportot csoportvezető vezeti.

(3) A Belső Ellenőrzési Csoport foglalkoztatottjainak munkáltatói joggyakorlója a kancellár, azzal, hogy a belső ellenőrzési vezető megbízásának és a megbízása visszavonásának jogát a fenntartó előzetes egyetértésével gyakorolja.

(4) A 370/2011. (XII.31.) Kormányrendeletben a belső ellenőrzés vonatkozásában a költségvetési szerv vezetőjéhez telepített feladatokat a kancellár látja el.

# A BELSŐ KAPCSOLATTARTÁS SZABÁLYAI

## 10. §

(1) Az Egyetem belső kapcsolattartási rendjét elsősorban a magasabb vezetői és vezetői, valamint a közalkalmazottak által gyakorolt feladat-, és hatáskör, valamint az ennek függvényében kialakult belső munkamegosztás határozza meg. A közalkalmazottak kapcsolattartási kötelezettségét munkaköri leírásuk tartalmazza.

(2) A kapcsolattartás során az Egyetem valamennyi alkalmazottjának az alábbiakat kell betartania:

minden egyetemi dolgozónak kiemelt kötelezettsége mind a belső, mind a külső munkakapcsolatok építése és folyamatos fejlesztése,

a munkafolyamatok végzése során az együttműködés prioritása, feltételeinek és hatékonyságának folyamatos fejlesztése,

haladéktalan beszámolási kötelezettség a közvetlen felettes részére a munkavégzésben tapasztalható, akadályokról, elmaradásokról, változásokról,

a vezetői beavatkozással ki nem zárható akadályokról, a munkavégzésben jelentkező zavarokról a vezető köteles beszámolni felettesének és vezetőtársaival együtt közös megoldást keresni, halasztást nem tűrő esetben pedig a rektor és/vagy kancellár állásfoglalását/intézkedését kérni.

# AZ EGYETEMEN MŰKÖDŐ ÉRDEKKÉPVISELETI SZERVEK

## 11. §Közalkalmazotti Tanács

(1) Az Egyetemen választott közalkalmazotti tanács működik.

(2) A közalkalmazotti tanácsot jogszabályban meghatározott jogok illetik meg.

(3) A közalkalmazotti tanács és a munkáltató kapcsolatrendszerét érintő, valamint a (2) bekezdésben említett jogok gyakorlásával kapcsolatos egyes kérdéseket a rektor, a kancellár és a közalkalmazotti tanács által együttesen megalkotott Közalkalmazotti Szabályzat állapítja meg.

## 11/A. §Szakszervezetek

Az Egyetemen szakszervezetek működhetnek. A szakszervezeteket és a reprezentatív szakszervezeteket - az Egyetemen folytatott tevékenységük tekintetében - jogszabályokban rögzített jogok illetik meg.

## 12. §Intézményi Érdekegyeztető Tanács

Az Egyetemen az intézményi szakszervezetek, a Közalkalmazotti Tanács és a munkáltató részvételével Intézményi Érdekegyeztető Tanács működhet. Az Egyetemen működő reprezentatív szakszervezet(ek) kezdeményezésére a Tanács létrehozása és működtetése kötelező. Az Intézményi Érdekegyeztető Tanács szervezetét és működési rendjét az Egyetem, a Közalkalmazotti Tanács és az intézményi szakszervezetek – a rektor és a kancellár által aláírt – megállapodásban rögzítik.

# HALLGATÓI ÉS DOKTORANDUSZ ÖNKORMÁNYZAT

## 13. §Hallgatói és doktorandusz önkormányzat

(1) Az Egyetem részeként hallgatói önkormányzat (HÖK) és doktorandusz önkormányzat (DOK) működik.

A hallgatói önkormányzat és a doktorandusz önkormányzat az Nftv-ben meghatározott jogosítványait az ott szabályozott feltételekkel gyakorolhatja.

(2) A hallgatói önkormányzat dönt saját működéséről, a hallgatói önkormányzat működéséhez biztosított anyagi eszközök felhasználásáról, hatáskörei gyakorlásáról, a hallgatói tájékoztatási rendszer létrehozásáról és működtetéséről. A hallgatói önkormányzat részére érdekképviseleti tevékenysége körében utasítás nem adható.

1. A hallgatói önkormányzat – jogszabályban, és egyetemi szervezetszabályozó eszközökben rögzítetteken túl – más feladatok ellátását is vállalhatja, így különösen:
	1. gólyatáborok szervezésének,
	2. mentorhálózat működtetésének,
	3. a Műhely újság, kari lapok, és más kiadványok menedzselésének,
	4. a balatonlellei ifjúsági tábor férőhelyeinek – a Hallgatói Kollektív Jogok Szabályzata szerint – elosztásában gyakorolt egyetértési jogának,
	5. a hallgatói öntevékeny körök szervezetének és működésének,
	6. különböző hallgatói tanulmányi, szakmai versenyeken való indulás szervezeti hátterének (versenycsapatok),
	7. szakkollégiumok szervezetének és működésének,
	8. egyéb, hallgatói kollektív jogokat, ifjúságpolitikai feladatokat érintő tevékenységek szabályozását.
2. A (3) bekezdésben rögzített kérdéseket a HÖK Alapszabályában, valamint annak mellékleteiben szabályozhatja. Ezen ügykörök tekintetében, a HÖK Alapszabály és mellékletei érintett részei – HÖK általi – elfogadásakor, módosításakor
* a Kancellária Jogi Igazgatóság Szabályozási Csoport, valamint a kancellár által kijelölt, szakmailag illetékes szervezeti egység(ek) külön is véleményezi(k).
* A Jogi Igazgatóság Szabályozási Csoport kijelölt kollégája véleményezés során kizárólag azt vizsgálja, hogy az Alapszabály megfelel-e a jogszabályoknak, illetve az egyetemi szervezetszabályozó eszközökben foglaltaknak. Ezen támogató tartalmú vélemény hiányában a HÖK Alapszabály önkormányzati testületi elfogadásra elő nem terjeszthető.
* Amennyiben a kancellár által kijelölt szervezeti egység az említett ügykörökre vonatkozó szabályozást nem támogatja, úgy a véleményt az elfogadás előtt legalább három nappal az Alapszabályt elfogadó testülettel ismertetni kell.
1. A hallgatói önkormányzat alapszabályában rögzített – kötelezettségvállalást eredményező - döntésekre a Hallgatói Jogviszonyból Származó Kollektív Jogok Szabályzata 1. § (7)-(9) bekezdéseit kell alkalmazni.
2. A (3) bekezdésben említett feladatok nem tartoznak a hallgatói önkormányzat érdekképviseleti tevékenységei közé. Ezekben az ügyekben az egyetemi szabályozás szokásos rendje érvényes.

(7) A HÖK Alapszabály határozza meg a hallgatói önkormányzat működésének rendjét. A HÖK Alapszabályt a hallgatói önkormányzat küldöttgyűlése fogadja el, és a Szenátus jóváhagyásával válik érvényessé. A HÖK Alapszabály jóváhagyása csak akkor tagadható meg, ha az jogszabálysértő vagy ellentétes a Szervezeti és Működési Renddel. A HÖK Alapszabály jóváhagyásáról a Szenátusnak legkésőbb az előterjesztés kézhezvételét követő harmincadik nap eltelte utáni első ülésen döntenie kell. A HÖK Alapszabályt, illetve módosítását jóváhagyottnak kell tekinteni, ha a Szenátus a meghatározott határidőn belül nem határozott.

(8) A HÖK működéséhez és feladatai végzéséhez szükséges feltételeket az Egyetem működéssel, gazdálkodással, ügyviteli feladatellátással kapcsolatos tevékenységek végzéséért felelős átfogó szervezeti egysége, a Kancellária biztosítja, amelyeknek jogszerű, szabályszerű, felhasználását a kancellár ellenőrzi. A HÖK feladatai ellátásához szükséges infrastruktúra rendelkezésre állását – az Egyetem szakfeladat-ellátásának biztosítására tekintettel – külön szabályozó eszköz határozza meg. A HÖK gazdálkodását a Költségvetési Szabályzat szabályozza.

(9) A hallgatói önkormányzat az SZMR-ben meghatározott számú tagot delegálhat a Szenátusba.

(10) A HÖK véleményt nyilváníthat, javaslattal élhet az Egyetem működésével és a hallgatókkal kapcsolatos – jelen SZMR-ben meghatározott - valamennyi kérdésben. A HÖK egyetértési jogot gyakorol a térítési és juttatási szabályzat, az oktatói munka hallgatói véleményezésének rendje és a tanulmányi és vizsgaszabályzat elfogadásakor és módosításakor.

(11) A hallgatói önkormányzat a jogait a HÖK Alapszabályban rögzített módon gyakorolja.

(12) Az intézkedésre jogosult személy vagy testület a hallgatói önkormányzat javaslatára harminc napon belül - a Szenátus esetén a harmincadik napot követő első ülésen - érdemi választ köteles adni.

(13) A doktorandusz önkormányzat (DOK) az Nftv-ben meghatározottak szerint működhet. A doktorandusz önkormányzat működésére egyebekben jelen szakasz (2)-(11) bekezdésében foglaltakat kell megfelelően alkalmazni.

(14) A hallgatói és doktorandusz önkormányzat közös alapszabályt alkothat. A hallgatói kollektív jogok szabályzatában kell rendelkezni a hallgatói önkormányzat és a doktorandusz önkormányzat által gyakorolt kollektív jogokról, a joggyakorlás módjáról.

(15) A hallgatói önkormányzat tisztségviselőjének a megbízatási ideje – valamennyi hallgatói önkormányzati tisztségének időtartamát egybeszámítva – legfeljebb négy év lehet. A hallgatói önkormányzat tisztségviselője nem tölthet be olyan intézményi társaságban vezető tisztségviselői feladatokat, nem lehet tagja felügyelőbizottságnak, nem láthat el könyvvizsgálói faladatot, amelyet a felsőoktatási intézmény hozott létre, vagy amelyben részesedéssel rendelkezik.

(16) A HÖK legalább három konzisztóriumi tagot jelölhet a 17/A § (2) bek. b) pontja szerinti konzisztóriumi tagságra.

**Harmadik rész**

# AZ EGYETEM MŰKÖDÉSI RENDJE

## 14. §Az Egyetem működési alapelvei

(1) Az Egyetem a küldetésének, a mindenkori alapító okiratában foglaltaknak, és a fenntartói elvárásoknak történő folyamatos megfelelést eredményező irányítási rendszert működtet. Ez az irányítási rendszer – a vonatkozó törvények és egyéb jogszabályok előírásait követve – testületi, ill. testületek által támogatott döntések alapján kidolgozott szabályozó eszközök révén biztosítja a szükségesnek ítélt folyamatok korszerű és szakszerű menedzsmentjét.

(2) Az Egyetem vezetésének és képviseletének feladatait a rektor és a kancellár a jogszabályokban foglaltaknak megfelelően, a jogszabályok figyelembevételével kialakított, és a fenntartó által jóváhagyott irányítási rendszer keretei között, a jogszabályban megfogalmazott együttműködési kötelezettség betartásával látják el.

(3) A rektor és a kancellár együttműködésének jellemzői és formái feladataik és felelősségük jellegzetességeiből, kölcsönhatásaiból és kölcsönös összefüggéseiből vezethetők le. Az intézmény alaptevékenységének megfelelő működéséért – első számú vezetőként – a rektor a felelős. A működés különféle aspektusai inherens módon gazdasági, pénzügyi, kontrolling, számviteli, munkaügyi, jogi, igazgatási, informatikai, vagyongazdálkodási, műszaki, létesítményhasznosítási, üzemeltetési, logisztikai, szolgáltatási, beszerzési és közbeszerzési ügyeket jelentenek. A kancellári rendszerben a működés feltételeinek biztosítása és maga a működtetés – törvényi felhatalmazással – a kancellár feladata és felelőssége.

(4) Felelősségi körében – első számú vezetőként – a rektor irányítja az intézmény küldetésének teljesítéséhez szükséges, a fenntartói elvárásoknak történő folyamatos megfelelést eredményező tevékenységeket és folyamatokat. Mindez magába foglalja az alaptevékenységhez kötődő szolgáltatások fejlesztését, az ehhez tartozó emberi erőforrás gazdálkodást és teljesítményértékelést, valamint a mindezeket szolgáló stratégiai tervezést, minőségbiztosítást, kommunikációs, marketing- és menedzsment folyamatokat – figyelembe véve az alábbi (5) bekezdésben foglaltakat.

(5) A rektor az intézmény gazdálkodását, szervezetét, működését érintő gazdasági következményekkel járó döntéseket és intézkedéseket – beleértve a kötelezettségvállalást és annak delegálását is – a kancellár egyetértésével hozhat. A rektor kötelezettségvállalási jogosultsága, illetve a rektor által delegált kötelezettségvállalási jogosultság ennek megfelelően értelmezhető.

(6) A kancellár törvényben meghatározott feladatait – a rektor tekintetében fennálló együttműködési kötelezettsége mellett – intézményvezetői minőségben, az állami felsőoktatási intézmény képviseletére jogosult személyként (vezetőjeként) önállóan látja el. A kancellár kötelezettségvállalási jogosultsága ennek megfelelően értelmezhető, ill. delegálható.

(7) A kancellár törvényben meghatározott feladatait a jogszabályi keretek között, az intézmény küldetése, a fenntartói elvárásoknak történő folyamatos megfelelés kritériumai, valamint a hallgatók és az oktatók elvárásainak megfelelő működtetési igények figyelembevételével látja el.

(8) Az Egyetem – a rektor és a kancellár feladatmegosztáshoz illeszkedően – átfogó szervezeti egységekre tagozódik.

(9) A rektor felügyeli, és vezetőik útján irányítja

- az oktatást, kutatást, innovációt és a közvetlenül kapcsolódó kiegészítő tevékenységeket végző karok,

- az intézmény stratégiai irányításához szakmai támogatást nyújtó Rektori Kabinet és

- a kutatást közvetlenül támogató, információs és dokumentációs feladatokat ellátó Központi Könyvtár (BME OMIKK) munkáját.

(10) A kancellár felügyeli és irányítja

- az oktatást közvetlenül támogató, ügyviteli feladatokat ellátó Központi Tanulmányi Hivatal (KTH) és

- a szolgáltatásaival az alap- és vállalkozási tevékenységet rendszerfenntartó és rendszerellátó szolgáltatásokkal támogató Kancellária munkáját.

(11) A Belső Ellenőrzési Csoport a költségvetési szerv vezetőjét támogató, tárgyilagos bizonyosságot adó, ellenőrző és tanácsadó tevékenységet végző, funkcionálisan független, a kancellár munkáltatói joggyakorlása alá tartozó, átfogó szervezeti egység.

## 15. §Az Egyetem és szervezeti egységeinek gazdálkodása

(1) Az Egyetem intézményi jogosítványokkal felhatalmazott, önállóan működő és gazdálkodó központi költségvetési szerv. Az Egyetem költségvetési támogatást vehet igénybe az államháztartásra vonatkozó szabályok szerint.

(2) Az Egyetem vagyonkezelésében lévő állami vagyonra vonatkozóan a Nemzeti Fejlesztési Minisztérium (a továbbiakban: NFM) gyakorolja az állami vagyon felügyeletével kapcsolatos jogokat. Ezzel összhangban az Nftv-ben nevesített egyes fenntartói jogok jogosultja az NFM.

(3) Az Egyetem költségvetése tekintetében a fenntartó, a szenátus és a kancellár feladatait jogszabály rögzíti. A decentralizált kötelezettségvállalás és a központosított pénzügyi ellenjegyzés folyamata együttesen az egyetem integrált gazdálkodásának alapja. Az integrált működést a kancellár a jogosultságai átruházásával biztosítja.

(4) Az átfogó szervezeti egységek – a Gazdálkodási Szabályzatban és további gazdálkodást érintő szabályozó eszközökben rögzített módon, meghatározott keretek között – kiadásaik és bevételeik fölött saját döntésük szerint rendelkeznek. Az átfogó szervezeti egységek további szervezeti egységekre tagozódhatnak. Az átfogó szervezeti egység és a szervezeti egység vezetők feladatkörükben – pénzügyekre, tárgyi eszközökre és szellemi tulajdonra, valamint szakmai teljesítésigazolásra is kiterjedően – kötelezettség vállalására jogosultak. Ez a jogosultság a rektor, ill. a kancellár ilyen irányú jogosultságainak átruházása révén – külön szabályzatban részletezett módon – jön létre.

(5) Az Egyetemen minden kötelezettségvállalás pénzügyi ellenjegyzése, és az ahhoz közvetlenül kapcsolódó feladatellátások az Egyetem gazdasági vezetője által közvetlenül felügyelt módon történnek. A pénzügyi ellenjegyzésre jogosult munkatársak esetén a pénzügyi ellenjegyzésre, és az ahhoz közvetlenül kapcsolódó feladatellátásokra vonatkozó munkairányító az Egyetem gazdasági vezetője.

## 16. §Munkáltatói joggyakorlás az Egyetem szervezeti egységeiben

(1) Az Nftv. rendelkezései, valamint a rektori és kancellári megbízáshoz kapcsolódó – a rektor és a kancellár felett munkáltatói jogokat gyakorló miniszter által kiadott – munkaköri leírások keretein belül, azokra tekintettel ruházza át munkáltatói jogkörét a rektor illetve a kancellár. A munkáltatói jog gyakorlásának rendjét és annak részletszabályait külön szervezetszabályozó eszköz rögzíti. A munkáltatói joggyakorlás szabályozása az alábbi munkáltatói jogelemek részletezése mellett történik:

a) Döntés pályázat kiírásról;

b) Pályázatot véleményező /rangsoroló testület felállítása;

c) Kinevezés és annak módosítása;

d) Minősítés;

e) Besorolás közalkalmazotti fizetési osztályba és fokozatba, illetmény, jogszabály szerint a közalkalmazotti jogviszonnyal összefüggésben juttatás megállapítása, módosítása;

f) Rendes évi szabadság kiadása időpontjának meghatározása;

g) Rendkívüli vagy fizetés nélküli szabadság engedélyezése;

h) Kártérítési felelősség megállapítása;

i) Munkavégzésre irányuló egyéb jogviszony engedélyezéséről és tudomásulvételéről szóló döntés;

j) Munkairányítás;

k) Felmentés kezdeményezése;

l) Közalkalmazotti jogviszony megszüntetése;

m) Más, fentebb nem szereplő munkáltatói jogok.

(2) Az átfogó szervezeti egység és a szervezeti egység vezetők – külön szabályzatban részletezett módon – jogosultak munkáltatói jogkör gyakorlására. Ez a jogosultság a rektor, ill. a kancellár ilyen irányú jogosultságainak átruházása révén jön létre.

(3) Az Egyetemen minden átruházással létrejött munkáltatói jogkörgyakorlás esetén fennáll, hogy a munkáltatói jogot az elsődlegesen jogosult rektor vagy kancellár az egyetem bármely közalkalmazottja tekintetében magához vonhatja.

(4) A kancellár a fenti 1. pont szerinti a), b) c), e), h) és l) pontok szerinti jogát – a Rektori Kabinet munkatársai kivételével – minden érintett (nem oktató-kutató, vagy tanári munkakörben foglalkoztatott) munkavállaló esetében közvetlenül gyakorolja.

(5) A kancellár – a Rektori Kabinet érintett (nem oktató-kutató, vagy tanári munkakörben foglalkoztatott) munkatársai esetén – a fenti 1. pont szerinti a), b), c), e), h) és l) pontok szerinti jogelemeket illetően egyetértési jogot gyakorol.

(6) A kancellár egyetértési jogot gyakorol az oktatói, kutatói, illetve tanári munkakörben foglalkoztatottak, a megbízási jogviszonyban állók tekintetében illetmény, illetve jogviszonyra tekintettel történő juttatást megállapító rektori döntések tekintetében. Ez az egyetértési jog a jogszabályba ütköző, ill. a szervezeti egység pénzügyi lehetőségeit meghaladó kifizetés megakadályozását célozza.

# EGYETEMI SZINTŰ TESTÜLETEK ÉS VEZETŐK

## 17. §A Szenátus

(1) A Szenátus

a) elfogadja és módosítja, vagy hatályon kívül helyezi:

- az intézményfejlesztési tervet és annak részeként a kutatási-fejlesztési-innovációs stratégiát,

- a képzési programot a Képzési Kódex szerint,

- az SZMR-t és a Függelékben felsorolt szabályzatokat,

- minőség és teljesítmény alapján differenciáló jövedelemelosztás elveit a Humánpolitikai Szabályzatban;

b) meghatározza

- a hallgatói tanácsadás rendszerét a Hallgatói Szolgáltatási Igazgatóság Szervezeti és Működési Szabályzatában,

- az oktatói munka hallgatói véleményezési rendszerét az Oktatás Hallgatói Véleményezésének Szabályzatában;

c) saját hatáskörben dönt

- az átfogó szervezeti egységek létrehozásáról, átalakításáról, megszüntetéséről jelen szabályzat megalkotása, módosítása és hatályon kívül helyezése keretében,

- a Tudományos Tanács létrehozásáról, tagjainak és elnökének megválasztásáról,

- az egyetemi hatáskörbe tartozó tagjainak delegálásáról, visszahívásáról,

- az Egyetem állandó bizottságainak és egyéb tanácsainak létrehozásáról,

- nemzeti felsőoktatási ösztöndíj adományozásának kezdeményezéséről, a Térítési és Juttatási Szabályzat szerint,

- a doktori iskolák létesítéséről, megszüntetéséről és a doktori képzés indításáról a Doktori és Habilitációs Szabályzat szerint,

d) a fenntartó egyetértésével dönt

* fejlesztés indításáról,
* az intézmény vagyongazdálkodási tervéről,
* gazdálkodó szervezet alapításáról, gazdálkodó szervezetben részesedés szerzéséről;

e) kezdeményezi képzés indítását, illetve megszüntetését a Képzési Kódex szerint,

f) véleményezi az Egyetem átalakulását,

g) javaslatot tesz a rektori pályázati felhívás tartalmára, elbírálja a rektori pályázatokat és megválasztja a rektorjelöltet, továbbá értékeli a rektor vezetői tevékenységét a Humánpolitikai Szabályzat szerint,

h) kezdeményezheti a rektor visszahívását,

i) állandó bizottságot hoz létre a hallgatók tanulmányi, vizsga ügyeinek intézésére a Tanulmányi és Vizsgaszabályzatban, valamint a hallgatók szociális ügyeinek intézésére a Térítési és Juttatási Szabályzatban rögzítetten,

j) jóváhagyja a HÖK és a DOK Alapszabályt.

(2) A Szenátus az SZMR rendelkezése alapján kizárólagos hatáskörében eljárva

a) a Költségvetési Szabályzatban foglaltak szerint elfogadja az Egyetem

- belső költségvetését, továbbá vagyongazdálkodási tervét,

- számviteli rendelkezések alapján elkészített éves költségvetési beszámolóját;

b) elfogadja üléstervét,

c) saját működésének elősegítésére – a jogszabályok előírásait figyelembe véve – bizottságokat hoz létre,

(3) A Szenátus a Humánpolitikai Szabályzatban rendelkezik az oktatói, kutatói és vezetői pályázatok rangsorolásáról, címek, kitüntetések adományozásáról.

(4) A Szenátus dönt, jóváhagy, egyetért, véleményez minden olyan ügyben, amelyet jogszabály, szabályzat, vagy szenátusi határozat a hatáskörébe utal.

(5) A szenátus az Nftv. 12. § (3) bekezdés c) pontjában, e) pont ed) és ee) alpontjában, g) pont gb) és gc) alpontjában meghatározott gazdasági következménnyel járó döntésének érvényességéhez a konzisztórium előzetes egyetértése szükséges. A szenátus a konzisztórium döntésével szemben, illetve annak elmulasztása esetén a fenntartóhoz intézett kifogással élhet.

(6) Az (5) bekezdés szerinti, a konzisztórium előzetes egyetértési jogára vonatkozó rendelkezést nem kell alkalmazni

1. a megismételt ülés napirendjén szereplő kérdések tekintetében, ha a konzisztórium tizenöt napon belül összehívott megismételt ülése a jelenlévők létszámára tekintettel ismételten határozatképtelen,
2. ha a konzisztórium létszáma olyan mértékben lecsökken, hogy annak határozatképessége nem biztosítható.

## 17/A. §Konzisztórium

(1) Az Egyetemen az intézmény stratégiai döntéseinek megalapozása, valamint a gazdálkodási tevékenység szakmai támogatása és ellenőrzése céljából Konzisztórium működik.

(2) A Konzisztóriumnak öt tagja van. A Konzisztórium tagjai:

a hivatalból:

aa) rektor

ab) kancellár

b) a miniszter által delegált 3 fő

(3) A rektor és a kancellár konzisztóriumi tagsága magasabb vezetői megbízatása idejére, a delegált tagok megbízatása öt évre szól.

(4) A konzisztórium működésére, feladat- és hatáskörére vonatkozó részletes szabályokat a Konzisztórium ügyrendje tartalmazza az alábbi megkötésekkel:

a) tagjai közül választ elnököt,

b) szükség szerint, de legalább évente kétszer ülésezik,

c) határozatképes, ha az ülésen legalább három tag jelen van,

d) döntéséhez a jelen lévő szavazásra jogosult tagok többségének támogatása szükséges.

(5) A konzisztórium üléseit a kancellár irányításával a Kancellári Kabinet készíti elő.

## 18. §A Szenátus összetétele és létszáma

(1) A Szenátus létszáma legfeljebb 28 fő. A Szenátus elnöke a rektor, aki a Szenátusnak – a kancellárral együtt – hivatalból tagja. A Szenátus tagjai – a rektor és a kancellár kivételével – választás útján nyerik el megbízatásukat.

(2) A Szenátus 16 oktató, kutató, tanár munkakörű tagját a karok az SZMR 20. §-ában meghatározott módon választják. Az oktatók és kutatók képviselőjének megválasztása karonként történik, a választás megszervezéséért és lebonyolításáért a kar dékánja felel.

(3) A Szenátus 1 nem oktató, kutató, tanár munkakörben foglalkoztatott közalkalmazott képviselőjét az SZMR 21. §-ában meghatározott módon kell megválasztani. A nem oktató, kutató, tanár munkakörű alkalmazottakat képviselő tag választását a Közalkalmazotti Tanács szervezi és bonyolítja le.

(4) A Szenátus 1 tagját az Egyetemen működő reprezentatív szakszervezetek közösen delegálják. A szakszervezetek saját hatáskörükben gondoskodnak a tagok delegálásáról.

(5) A Szenátus 8 hallgató tagjából hetet a hallgatói önkormányzat a HÖK Alapszabályban, egy tagot a doktorandusz önkormányzat a DOK Alapszabályában meghatározott módon delegálja.

(6) A Szenátus ülésére tanácskozási joggal meg kell hívni

- a rektorhelyettes(eke)t,

- a kancellárhelyettes(eke)t,

- a gazdasági vezetőt,

- a dékánokat,

- az Egyetemi Habilitációs Bizottság és Doktori Tanács (a továbbiakban: EHBDT) elnökét,

- az Egyetem előző rektorát,

- a Közalkalmazotti Tanács elnökét,

- a Rektori Kabinet és a Kancellári Kabinet kabinetfőnökét.

(7) A Szenátus üléseihez kapcsolódó titkársági feladatokat a Rektori Kabinet látja el. A Szenátus titkára a Rektori Kabinet kabinetfőnöke.

(8) A Szenátus ülésére a rektor, a kancellár, valamint az egyes napirendi pontokhoz az előterjesztők további személyeket is meghívhatnak.

## 19. §A Szenátus tagjai

(1) Szenátusi tagságból eredő feladatait az a tag gyakorolhatja, akinek megbízásáról, illetve delegálásáról a delegáló kör a Szenátus elnökének (rektornak) írásbeli értesítést küldött. Az írásbeli értesítés az érintett szervezet részéről egyúttal azt is igazolja, hogy a tag választása a hatályos jogszabályoknak és a visszahívás szabályait is rögzítő belső szabályoknak megfelelően történt. A rektor a megbízás, illetve delegálás jogszerűségét megvizsgáltathatja, döntése ellen a Szenátushoz lehet jogorvoslatért fordulni.

(2) A Szenátus választott tagjainak megbízatása négy évre szól. A hallgatói önkormányzat által delegált tagok megbízatása legalább egy, legfeljebb három évre szól.

(3) A szenátusi tagság megszűnik

a) a mandátum lejártával,

b) lemondással,

c) egyetemi szabályzatoknak megfelelően a delegált tag visszahívásával, a kancellár, valamint a rektor esetében a magasabb vezetői megbízás megszűnésével,

d) felmentéssel,

e) a tag halálával,

f) a közalkalmazotti (hallgatói) jogviszony, illetve munkaviszony megszűnésével.

(4) A Szenátus tagja bármikor lemondhat tisztségéről.

(5) A delegált tagot az őt delegáló bármikor visszahívhatja egyetemi szabályzatoknak megfelelően.

(6) A Szenátus tagja a Rektori Kabinetnek jelenti be, ha előre láthatólag valamely okból a Szenátus soron következő ülésén nem tud rész venni.

(7) Ha a szenátusi tagság a (3) bekezdésben meghatározott módon szűnik meg, akkor a választott tag esetén az őt választó testület köteles új tag választásáról, delegált tag esetében új tag delegálásáról 30 napon belül gondoskodni egyetemi szabályzatoknak megfelelően.

## 20. §A Szenátus oktató, kutató, tanár munkakörű tagjainak megválasztása

(1) A Szenátus karonként két oktató, kutató, tanár munkakörű tagját a karok választják. A kari választás során biztosítani kell a demokratikus elvek érvényesülését, figyelemmel a teljes munkaidőben foglalkoztatott oktatók, kutatók és tanárok arányos képviseletére.

(2) Az Egyetemmel közalkalmazotti jogviszonyban álló és az adott karon munkát végző minden oktató, kutató, tanár választó és választható. A választás lehet közvetlen, vagy közvetett, ennek során biztosítani kell, hogy szavazati jogával minden oktató, kutató, tanári munkakörben foglalkoztatott közalkalmazott élhessen.

(3) A Szenátus választott oktató, kutató, tanár tagjai választásának részletes szabályait a kari szervezeti és működési szabályzat tartalmazza.

## 21. §A Szenátus nem oktató, kutató, tanár munkakörben foglalkoztatott tagjának megválasztása

(1) A Szenátus nem oktató, kutató, tanár közalkalmazott tagját az érintettek választói testületének értekezlete választja meg.

(2) A választói testület értekezletét a Közalkalmazotti Tanács elnöke hívja össze és egyidejűleg felhívja az 4-9. §-ban felsorolt átfogó szervezeti egységek vezetőit, hogy a választói értekezletre küldötteiket válasszák meg.

(3) A választói testület tagjait (küldötteket) az átfogó szervezeti egységek nem oktató, kutató, tanár munkakörben foglalkoztatott közalkalmazottjai közvetlenül választják, úgy, hogy minden nem oktató, kutató, tanár munkakörben foglalkoztatott 20 közalkalmazott után egy küldöttet, de legalább egy küldöttet választanak. A küldöttválasztást a választói testület értekezletét megelőzően legalább tíz nappal kell megtartani.

(4) A küldöttek személyére az adott átfogó szervezeti egység küldöttválasztó gyűlésén megjelentek tehetnek javaslatot. A szavazólapra azt a jelöltet kell felvenni, aki a jelenlevők egyszerű szótöbbségű támogatását megszerezte. Nem lehet választó, vagy jelölt, aki oktatói-kutatói munkakörben is foglalkoztatott.

(5) A szavazólapra felvett küldött-jelöltek közül a küldött(ek)et titkos szavazással kell megválasztani. Küldött-jelöltek közül az(ok) lesz(nek) küldött(ek), aki(k) a legtöbb leadott szavazatot szerezték.

(6) A választói testület értekezlete akkor határozatképes, ha a megválasztott küldöttek több mint fele jelen van.

(7) A Szenátus nem oktató, kutató, tanár közalkalmazott tagjára az értekezlet tagjai a jelenlévő küldöttek közül tehetnek javaslatot. A szavazólapra azt a jelöltet kell felvenni, aki a jelenlévők egyszerű szótöbbségű támogatását megszerezte, és a jelölést elfogadta.

(8) A szavazólapra felvett jelöltek közül a Szenátus tagját titkos szavazással kell megválasztani. A Szenátus tagja az a jelölt lesz, aki a leadott szavazatok több mint felét megszerezte. Ha ilyen jelölt nincs, akkor a szavazást meg kell ismételni. A megismételt szavazáson a két legtöbb szavazatot kapott jelöltről kell dönteni, ekkor a több szavazatot kapó jelölt szerez mandátumot. A megismételt szavazás két jelöltje között bekövetkező szavazategyenlőség esetén a szavazást meg kell ismételni.

(9) A Szenátus nem oktató, kutató, tanár közalkalmazott tagjának visszahívásáról az érintettek – a jelen paragrafus szerint összehívott és határozatképes – választó testületének értekezlete dönt egyszerű többségi szavazással.

## 22. §A Szenátus működési rendje

(1) A Szenátus hatáskörét kizárólag az ülésein gyakorolhatja. A rektor szükség szerint, de félévenként legalább három alkalommal – a napirend megjelölésével – köteles összehívni a Szenátust.

(2) A Szenátust 15 napon belül – de három napon túl – össze kell hívni, ha azt a kancellár, valamelyik kari tanács vagy a Szenátus tagjainak egyharmada, vagy a hallgatói önkormányzat – a napirend megjelölésével – írásban kéri.

(3) A Szenátus ünnepélyes alkalmakkor nyilvános ülést tarthat, ahol a rektor és a dékánok – az Egyetem hagyományai szerint – tisztségük jelvényeit viselik. Az Egyetem ünnepeiről, ünnepi megemlékezéseiről külön szabályzat rendelkezik.

(4) A Szenátus ülései – az Egyetem foglalkoztatottjai, hallgatói számára – nyilvánosak. A Szenátus zárt ülést rendelhet el, amelyen csak a szavazati jogú tagok, valamint az állandó és az adott napirend(ek)hez meghívottak vehetnek részt.

(5) A Szenátus valamennyi tagja az Egyetem egészének érdekét szem előtt tartva köteles eljárni, ennek érdekében:

- a Szenátus munkájában legjobb tudása szerint közreműködni,

- a Szenátus ülésén a teljes időtartamban részt venni.

(6) A Szenátus tagjait indítványozási, észrevételezési, véleménynyilvánítási, javaslattételi és szavazati jog illeti meg.

(7) A Szenátus tagjai a Szenátus ülésén napirendtől függetlenül is jogosultak bármely témában a rektorhoz, rektorhelyettesekhez, kancellárhoz, a Szenátus titkárához, továbbá a dékánokhoz, illetve a hallgatói és doktorandusz önkormányzat elnökéhez kérdést intézni. Amennyiben a Szenátus ülésén a válaszadásra nincs lehetőség, úgy a megkérdezett 30 napon belül írásban köteles válaszolni.

(8) A Szenátus tagjai a Szenátus ülésén kívül is írásban bármikor kérdést tehetnek fel a (7) bekezdésben felsorolt vezetőknek, valamint a hallgatói és doktorandusz önkormányzat elnökének, akik 30 napon belül írásban kötelesek válaszolni.

(9) A szenátus választott tagjai megbízatásukat személyesen látják el, a szenátusi tagsággal járó jogok és kötelezettségek nem ruházhatók át, e jogok és kötelezettségek gyakorlása során képviseletnek nincs helye A Szenátus dékán tagjának akadályoztatása esetén az ülésen helyettese tanácskozási joggal részt vehet.

(10) A Szenátus üléséről jegyzőkönyv és hangfelvétel készül, amelynek megőrzéséről az Iratkezelési Szabályzat rendelkezéseinek megfelelően kell gondoskodni.

(11) A Szenátus ülésének előterjesztései, jegyzőkönyvei, határozatai és hangfelvételei az Egyetem foglalkoztatottjai és hallgatói számára – az adat- és titokvédelmi rendelkezések figyelembe vételével – nyilvánosak.

(12) A Szenátus jegyzőkönyvét és az ülésről készült hangfelvételt az ülést követő két héten belül a Rektori Kabinet honlapján közzé kell tenni.

(13) A Szenátus ülése akkor határozatképes, ha tagjainak legalább hatvan százaléka jelen van. A határozatképességet minden határozathozatalkor tartani kell. A határozathozatal során jelen lévő, de szavazati jogát nem gyakorló tagot a határozatképesség számításakor figyelmen kívül kell hagyni.

(14) A Szenátus minden tagja egy szavazattal rendelkezik.

(15) A Szenátus határozatait a jelenlévő tagok egyszerű többségével (az érvényes szavazatok több mint fele) hozza meg, kivéve a következő esetet: a Szenátus tagjai kétharmadának igenlő szavazatával kezdeményezheti a rektor visszahívását.

(16) A Szenátus titkosan szavaz

a) személyi kérdésekben,

b) más ügyekben, ha úgy dönt.

(17) Érvénytelen annak a tagnak a szavazata, aki írásbeli szavazásnál értékelhetetlen szavazatot adott le.

(18) Az érvénytelen szavazatokat a határozat eredménye szempontjából figyelmen kívül kell hagyni. Amennyiben az érvénytelen szavazatok figyelmen kívül hagyása esetén a leadott szavazatok száma nem éri el a szükséges – a (13) bekezdésben előírt – határozatképességi küszöböt, úgy a szavazást meg kell ismételni.

(19) A (13) pontban meghatározottaktól eltérően - a személyi kérdéseket kivéve - a rektor kezdeményezésére a szenátus ülésen kívül elektronikus úton, levélben szavazhat és hozhat döntést, ha

1. a döntés meghozatala során a szavazásban részt vevők személye, a határozatképesség hitelt érdemlően megállapítható; és
2. legalább három munkanappal a szavazás kezdő időpontját megelőzően a napirendet és a döntést megalapozó írásos dokumentációt el kell juttatni a tagok, a fenntartó képviselője számára azzal, hogy a szavazásra legalább egy munkanapot kell biztosítani; és
3. az ügy egyszerű megítélésű, illetve az előkészítést szolgáló írásos dokumentáció alapján a szenátus tagja vagy a fenntartó képviselője részéről olyan kérdés nem merült fel, amit a dokumentáció egy alkalommal történő kiegészítésével, módosításával nem lehet kezelni; (az írásos dokumentáció kiegészítése, módosítása esetén a *b)* alpontban meghatározott határidőt a kiegészített, módosított írásos dokumentáció tagokhoz történő eljuttatásától kell számítani); és
4. a szenátus tagja vagy a fenntartó képviselője - legkésőbb a szavazás kezdő időpontját megelőzően - nem javasolja a szenátus ülésének összehívását, és
5. a szenátus tagjainak legalább hatvan százaléka részt vett a szavazásban és a szavazásban részt vett tagok több mint fele egyhangú döntést hozott, amelyet a rektor a (10)bekezdésben meghatározottak szerint dokumentált és nyilvánosságra hozott.
6. Az elektronikus úton történő levélszavazás ügyrendjét rektori utasítás szabályozza.

## 23. §A Szenátus bizottságai

(1) A Szenátus jogszabály alapján állandó bizottságokat, valamint saját működésének segítésére véleményező bizottságokat és eseti bizottságokat hoz létre. A jogszabály alapján létrehozott bizottságokat az SZMR valamelyik melléklete szerint kell létrehozni, szervezetükről és működésükről ott kell rendelkezni.

(2) A Szenátus véleményező bizottságai véleményezik a szakterületükre eső szenátusi előterjesztéseket, valamint módosító javaslatokkal élhetnek.

(3) A Szenátus eseti bizottságai adott feladat megoldására létesített időszakos bizottságok, feladatukat, hatáskörüket, működési idejüket a létrehozó szenátusi határozat rögzíti.

(4) A Szenátus véleményező bizottságaiban:

a) A bizottság elnöke a Szenátus szavazati, vagy tanácskozási jogú tagja lehet, személyére a rektor tesz javaslatot;

b) A bizottságokba a karok képviseletében a dékánok 1-1 főt, a HÖK és DOK képviseletében a HÖK elnök egy főt, Közalkalmazotti Tanács képviseletében az elnök egy főt, a Kancellária képviseletében a kancellár egy főt delegálhat;

c) A HÖK és a DOK közös képviselője a hallgatókat érintő előterjesztések tárgyalásakor a bizottság elnökétől előzetesen kérheti további képviselő(k) részvételét tanácskozási joggal.

(5) A Szenátus munkáját segítő véleményező bizottságok, melyek a döntések előkészítése érdekében javaslatot tesznek a döntésre jogosult részére.

- Oktatási Bizottság,

- Tudományos Bizottság,

- Gazdasági Bizottság.

- Egyetemi Sportbizottság

Állandó bizottságok, melyek jogszabályban, belső szabályzókban meghatározott esetekben döntési jogot gyakorolnak és döntéseikről beszámolnak a Szenátus előtt:

- Oktatásszervezési és Hallgatói Szociális Bizottság

- Hallgatói Jogorvoslati Bizottság

- Hallgatói Esélyegyenlőségi Bizottság

(6) A Szenátus véleményező és eseti bizottságait a bizottságok elnökei hívják össze. A bizottságok munkájuk során az adott kérdésre vonatkozóan a jogszabály, SZMSZ, illetve ügyrend által előírt szavazataránytól függetlenül minden esetben teljes konszenzusra törekszenek.

(7) A véleményező bizottságok ügyrendet fogadnak el, amelyet a bizottság titkársági feladatait végző szervezeti egység honlapján megjelenít.

## 24. §A Rektori Tanács és a Vezetői Értekezlet

(1) A Rektori Tanács feladata elsősorban a Szenátus elé kerülő előterjesztések véleményezése, valamint az Egyetem vezetésével járó operatív feladatok végrehajtásának előkészítése és megtárgyalása.

(2) A Rektori Tanács szavazati jogú tagjai: a rektor, a kancellár, a rektorhelyettes(ek), a kancellár-helyettes(ek), a dékánok, a gazdasági vezető, a Hallgatói és Doktorandusz Önkormányzat elnöke, az EHBDT elnöke, a szakszervezet képviselője, a Közalkalmazotti Tanács elnöke, , .

A Rektori Tanács Tanácskozási jogú tagjai: Rektori Tanács titkára, akit a Rektori Kabinet kabinetfőnöke bíz meg, a Belső Ellenőrzési Csoport vezetője, a Rektori Kabinet és a Kancellári Kabinet kabinetfőnöke, valamint az egyes napirendi pontokhoz az előterjesztő által alkalmanként meghívottak.

(3) A Vezetői Értekezlet, mely tanácsadó testület, feladata elsősorban az Egyetem stratégiájának előkészítése és kimunkálása, az átfogó szervezeti egységek közötti kapcsolattartás és koordináció, a rektor és a kancellár munkájának segítése.

(4) A Vezetői Értekezlet tagjai: a rektor és helyettesei, a dékánok, valamint a kancellár, továbbá a Rektori és a Kancellári Kabinet kabinetfőnöke, valamint a hallgatói önkormányzat elnöke.

(5) A Rektori Tanács és a Vezetői értekezlet ügyrendjét a rektor és a kancellár közös utasításban állapítja meg. Az ügyrendeket a Rektori Kabinet honlapján megjelenítik.

(6) A Vezetői Értekezlet konzisztóriumi tagot jelölhet a 17/A § (2) bek. b) pontja szerinti konzisztóriumi tagságra.

## 25. §Egyéb egyetemi szintű testületek

(1) Jogszabály vagy szabályzat alapján különböző testületek, tanácsok jöhetnek létre, így különösen az Nftv-ben említettek közül:

- a Kreditátviteli Bizottságot, valamint a hallgatók tanulmányi, vizsga ügyeinek intézésére létrehozott szenátusi állandó bizottságot a Tanulmányi és Vizsgaszabályzat,

- a Doktori Tanácsot és a Tudományos Tanácsot, valamint az Egyetemi Habilitációs Bizottságot a Doktori és Habilitációs Szabályzat,

- a Hallgatói Jogorvoslati Bizottságot a Hallgatók Fegyelmi és Kártérítési Szabályzata,

- a hallgatók szociális ügyeinek intézésére létrehozott szenátusi állandó bizottságot a Térítési és Juttatási Szabályzat

szerint kell létrehozni, szervezetükről és működésükről ott kell rendelkezni.

1. Más testületek, tanácsok, bizottságok szervezetéről és működéséről – jogszabályi előírás esetén – az Egyetem adott ügykörrel foglalkozó szabályzatában, egyéb bizottságról szenátusi határozatban, vagy az igazgatás más jogi eszközében kell rendelkezni.

## 26. §A rektor

1. Az Egyetem első számú felelős vezetője és képviselője a rektor, aki eljár és dönt mindazokban az ügyekben, amelyeket jogszabály, SZMR és mellékletei, rektori és kancellári közös utasítás, szerződés, kollektív szerződés nem utal más személy vagy testület hatáskörébe.
2. A rektor a felsőoktatási intézmény alaptevékenységnek megfelelő működéséért felelős.
3. A rektor, első számú felelős vezetőként:
* Felelősségi körében irányítja az Egyetem
* alaptevékenységéhez kötődő szolgáltatásainak fejlesztését, az ehhez tartozó
* emberi erőforrás-politikáját és
* teljesítményértékelését,

valamint a mindezeket szolgáló stratégiai tervezést, minőségbiztosítást, kommunikációs, marketing- és menedzsment folyamatokat.

* A kancellár egyetértésével az intézmény gazdálkodását, szervezetét, működését érintő gazdasági következményekkel járó döntéseket és intézkedéseket hozhat, kötelezettséget vállalhat.
* Az Nftv. 13. § (2) bekezdésében meghatározottak szerint a rektor
* *a)* felelős
* *aa)* a hazai és nemzetközi oktatási és kutatási kapcsolatokért, együttműködésért,
* *ab)* azért, hogy az intézmény képzési programja a vonatkozó jogszabályi rendelkezésekkel összhangban álljon,
* *ac)* az intézmény működési engedélyének módosításához, képzések indításához, a doktori iskola nyilvántartásba vételéhez, a felsőoktatási felvételi eljáráshoz szükséges jogszabályban meghatározott intézkedések kiadmányozásáért;
* *b)* a felsőoktatási intézmény által fenntartott köznevelési intézmény tekintetében a 14. § (3a) bekezdésében meghatározott korlátozással fenntartói jogot gyakorol;
* *c)* a hatáskörébe tartozó ügyek tekintetében kapcsolatot tart az érdek-képviseleti szervezetekkel, a hallgatói és a doktorandusz önkormányzattal;
* *d)* koordinálja a felsőoktatási intézmény oktatási, kutatási együttműködéseit más felsőoktatási intézményekkel, a felsőoktatás országos szervezeteivel és testületeivel;
* *e)* kezdeményezésére a kancellárnak belső ellenőrzési vizsgálatot kell elrendelnie.
1. A rektor a kancellár döntésével vagy intézkedésével szemben, illetve intézkedésének elmulasztása esetén a fenntartóhoz intézett kifogással élhet.

(5) A rektor az (1) és (2) bekezdésben meghatározott jogkörét esetenként vagy az ügyek meghatározott körében helyettesére vagy az intézmény más, magasabb vezető vagy vezető beosztású alkalmazottjára átruházhatja. Az átruházott hatáskör gyakorlója a hatáskört nem adhatja tovább.

(6) A rektor rendszeresen tájékoztatja a Szenátust határozatainak végrehajtásáról, beszámol a Szenátus által ráruházott hatáskörben hozott, illetve valamennyi más jelentős intézkedésről, valamint az olyan intézkedéseinek indokairól, amelyekben a Szenátus javaslatától vagy véleményétől eltért.

(7) A rektort munkájában közvetlenül a kancellár, a rektor által meghatározott számú rektorhelyettes, és a Rektori Kabinet kabinetfőnöke segíti.

(8) A rektort akadályoztatása esetén az általa kijelölt rektorhelyettes, vagy a Rektori Kabinet szervezeti és működési szabályzatában meghatározott személy helyettesíti.

(9) A rektor helyettesítési rendjét - beleértve az általános helyettesítést, és a rektorhelyettesek közötti munkamegosztást - rektori utasítás rögzíti.

(10) A rektor a Vezetői Értekezlet részére három konzisztóriumi tagot jelölhet a 17/A § (2) bek. b) pontja szerinti konzisztóriumi tagságra.

## 27. §A kancellár

(1) A kancellár gondoskodikannak feltételeiről, hogy az Egyetem működése, gazdálkodása és ügyviteli folyamatai az alapfeladatok maradéktalan ellátását biztosítsák.

(2) A kancellár az Nftv-ben meghatározott feladatai tekintetében az Egyetem vezetőjeként jár el. A kancellár az Nftv. értelmében, saját hatáskörében eljárva, a rektor felé fennálló együttműködési kötelezettségének eleget téve:

a) ellátja az Egyetem előirányzatai tekintetében a tervezési, gazdálkodási, finanszírozási, adatszolgáltatási és beszámolási feladatokat,

b) ellátja az Egyetem működtetésével, üzemeltetésével, a karbantartással, a beruházásokkal, a vagyon használatával, hasznosításával, védelmével kapcsolatos feladatokat,

c) gyakorolja az Egyetem részvételével működő gazdasági társaságokban és gazdálkodó szervezetekben a tulajdonosi jogokat,

d) ellátja az üzemeltetéssel kapcsolatos feladatokat, gondoskodik az Egyetem beruházási feladatainak előkészítéséről, koordinálásáról,

e) ellátja az informatikai üzemeltetéssel, fejlesztéssel és az informatikai vagyon védelmével kapcsolatos feladatokat,

f) ellátja a működést és gazdálkodást támogató humánerőforrás-gazdálkodási és munkaügyi feladatokat,

g) ellátja a működést és gazdálkodást támogató jogi- és gazdálkodásjogi feladatokat,

h) ellátja a Kollégiumok üzemeltetésével, karbantartásával, vagyongazdálkodásával- és védelmével kapcsolatos feladatokat,

i) biztosítja az Egyetem épületeinek, építményeinek, infrastruktúrájának vagyon- és intézménybiztonsági megfelelőségét, a munka-, tűz- és környezetvédelmi feladatok ellátását,

j) munkáltatói jogot gyakorol a nem oktató/kutató/tanár munkakörben foglalkoztatottak felett, gondoskodik a jogszabályoknak megfelelő pénzügyi-szakmai kompetencia biztosításáról,

k) az iratkezelés rendjét – az OMIKK hatásköreire figyelemmel – biztosítja,

l) kinevezheti a gazdasági vezetőt,

m) a Vezetői Értekezlet részére három konzisztóriumi tagot jelölhet a 17/A § (2) bek. b) pontja szerinti konzisztóriumi tagságra.

Egyetértési jogot gyakorol

1. a Szenátus, valamint a rektor az Egyetem gazdálkodását, szervezetét, működését érintő gazdasági következménnyel járó döntései és intézkedései tekintetében, az Nftv. rendelkezésének megfelelően.
2. az oktatói, kutatói, illetve tanári munkakörben foglalkoztatottak, a megbízási jogviszonyban állók tekintetében illetmény, illetve egyéb jogviszonyra tekintettel történő juttatást megállapító rektori döntések tekintetében.
3. az átfogó szervezeti egységek vezetőinek, ill. vezető testületeinek az átfogó szervezeti egység gazdálkodását, szervezetét, működését érintő, gazdasági következménnyel járó döntéseit és intézkedéseit illetően, az Nftv. rendelkezésének megfelelően.

Az egyetértés ezen döntések illetve intézkedések hatálybalépésének feltétele, ezért a kancellár nyilatkozatát a döntéseken záradékként szerepeltetni kell.

(3) Eleget tesz a Szenátus felé történő rendszeres és eseti tájékoztatási, beszámolási kötelezettségének.

(4) A kancellár az Nftv-ben nevesített jogkörét esetenként vagy az ügyek meghatározott körében az Egyetem vezető beosztású alkalmazottjára átruházhatja. A kancellár a munkáltatói hatáskör átruházása során biztosítja az Egyetem magasabb vezetője számára a vezetői feladatok ellátásához szükséges hatáskörök gyakorlását. Az átruházott hatáskör gyakorlója a hatáskört nem adhatja tovább.

(5) A kancellárt munkájában, illetve akadályoztatása esetén a közvetlenül az általa meghatározott számú kancellár-helyettes és a kabinetfőnök segíti. A kancellár helyettesítésének rendjét, beleértve az általános helyettesítést, és a helyettesítésre jogosultak körét, és közöttük az átadandó jogköröket, valamint a munkamegosztást külön szervezetszabályozó eszközök rögzítik.

## 28. §Az átfogó szervezeti egység vezetője

(1) Az átfogó szervezeti egységek vezetőjének feladat- és hatásköre különösen:

a) irányítja az átfogó szervezeti egység szakmai munkáját és gazdálkodását,

b) elkészíti (kar esetében jóváhagyásra a kari tanács elé terjeszti) az átfogó szervezeti egység éves költségvetésének tervét és az előző évi források felhasználásáról szóló beszámolót,

c) felügyeli és ellenőrzi az átfogó szervezeti egységen belüli szervezeti egységek szakmai munkáját, gazdálkodását,

d) biztosítja az átfogó szervezeti egység kezelésében lévő tárgyi eszközök, az átfogó szervezeti egységben foglalkoztatott emberi erőforrások optimális kihasználását,

e) a szabályzatoknak megfelelően együttműködik a többi átfogó szervezeti egységgel,

f) az egyetemi jogi és más eszközökben rá ruházott feladat- és hatásköröket gyakorol.

(2) Az átfogó szervezeti egység vezetője felelős:

a) a jogszabályok és az egyetemi szabályok betartásáért és betartatásáért,

b) a rendelkezésre álló források, eszközök, valamint a szabályzatokban megfogalmazott, ráháruló szakmai feladatok összhangjáért, az átfogó szervezeti egység gazdálkodásában a szakmai hatékonyság és a gazdaságosság követelményeinek érvényesítéséért, a tervezési, beszámolási, információszolgáltatási kötelezettségei teljesítéséért;

c) a rendelkezésre álló pénzeszközöknek, szolgáltatásoknak, emberi erőforrásoknak és tárgyi eszközöknek az átfogó szervezeti egységen belüli szervezeti egységek közötti elosztásáért.

# KARI SZINTŰ VEZETŐ TESTÜLETEK ÉS SZEMÉLYEK

## 29. §A kari tanács

(1) A kari tanács a kar – Szenátus által átruházott jogkörben eljáró – döntési, javaslattételi, véleményező és ellenőrzési joggal felruházott vezető testülete.

(2) A kari tanács megválasztásának és működésének szabályait a karok szervezeti és működési szabályzatában kell rögzíteni az SZMR-ben meghatározottak figyelembe vételével.

(3) A kari tanács összetételéről, a tagok megválasztásának delegálásának szabályairól a kar szervezeti és működési szabályzatában kell rendelkezni azzal, hogy a tagok legfeljebb 40%-a delegálható magasabb vezetői, illetve vezetői megbízás alapján, továbbá a tagok egynegyedét a HÖK Alapszabályban megnevezett kari szintű hallgatói testület delegálja. A HÖK Alapszabályban megnevezett kari szintű hallgatói testület egyetértése esetén a kar szervezeti és működési szabályzata az egynegyedes aránytól eltérhet. A kari tanács szavazati jogú tagjai közül legalább egy-egy fő

- nem oktatói-kutatói munkakörben foglalkoztatott közalkalmazott, valamint

* a DOK Alapszabályban megnevezett kari szintű hallgatói testülete, továbbá

- a reprezentatív szakszervezet(ek) által delegált.

A kari tanács tanácskozási jogú tagja a Közalkalmazotti Tanács által delegált 1 fő.

(4) A kari tanácsi tagságra, a kari tanács tagjainak jogaira és kötelezettségeire a Szenátusra (19. §), és annak tagjaira megállapított rendelkezéseket kell megfelelően alkalmazni. A kari tanács tagjainak megbízására – amennyiben a kar szervezeti és működési szabályzata másképpen nem rendelkezik – a szenátusi tagságra (19. § (2) bek.) vonatkozó rendelkezéseket kell értelemszerűen alkalmazni.

(5) A kari tanács működését a kar szervezeti és működési szabályzata tartalmazza.

## 30. §A kari tanács feladat- és hatásköre

(1) A kari tanács döntési hatáskörébe tartozik

a) a kar költségvetésének jóváhagyása és beszámolójának elfogadása,

b) kari kitüntetések alapítása és odaítélése, egyes oktatói, kutatói, vezetői pályázatok – több pályázat esetén azok rangsorolásával történő – véleményezése a Humánpolitikai Szabályzat szerint,

c) az adott kar dékáni pályázatainak rangsorolása,

d) üléstervének megállapítása,

e) a kari testületek és bizottságok létesítése,

f) a Szenátus által közvetlenül, vagy más szabályzatban az átfogó szervezeti egységekre ruházott hatáskörök gyakorlása, amennyiben a kar szervezeti és működési szabályzata másképpen nem rendelkezik,

g) döntés mindazokban a kérdésekben, amelyeket egyetemi vagy kari szabályzat a hatáskörébe utal.

(2) A kari tanács javaslatot tesz a Szenátus számára

a) a kar szervezeti és működési szabályzatának elfogadására, illetve módosítására,

b) az Egyetem képzési programjának a kar által gondozott részére, a képzési program részeként új képzések indítására, képzések megszüntetésére, szüneteltetésére a Képzési Kódex szerint.

(3) A kari tanács véleményt nyilváníthat minden olyan kérdésben, amelyben a döntés a Szenátus feladat- és hatáskörébe tartozik.

## 31. §A dékán

(1) A dékán, mint átfogó szervezeti egység vezetője feladat- és hatásköre különösen:

a) a rektor és a kancellár által átruházott hatáskörben és a rektor által meghatározott körben az Egyetem képviselete, valamint a kar képviselete, továbbá e hatáskörében együttműködési megállapodások kötése,

b) kari ügyekben kötelezettségvállalási és a kar rendelkezésére álló pénzügyi keretek tekintetében az utalványozási jogkör gyakorlása a vonatkozó jogszabályok és belső szabályok szerint,

c) a kari humánpolitikai munka irányítása, szervezése,

d) a karon foglalkoztatottak felett munkáltatói jogok gyakorlása a Humánpolitikai Szabályzat függeléke szerint,

e) a kari szervezeti egységek irányítása és ellenőrzése,

f) kari kitüntetés adományozása a Humánpolitikai Szabályzat szerint,

g) a kari tanács ülésének előkészítése és az ott hozott határozatok végrehajtása,

h) a jogszabályokban, az egyetemi szabályzatokban és más egyetemi szabályozásokban megállapított, egyéb feladatok ellátása, hatáskör gyakorlása.

(2) A dékán köteles a kari tanácsot tájékoztatni a szenátus döntéseiről, a kari tanácsi határozatok végrehajtásáról, továbbá valamennyi jelentős intézkedésről. Köteles tájékoztatni a kari tanácsot az olyan intézkedéseinek indokairól is, amelyekben a kari tanács javaslatától vagy véleményétől eltért.

## 32. §A dékánhelyettesek és a hivatalvezető

(1) A dékánt munkájában dékánhelyettesek és az általa közvetlenül irányított hivatalvezető segítik.

(2) A dékánt akadályoztatása esetén az általa kijelölt dékánhelyettes helyettesíti.

(3) A dékánhelyettesek közötti munkamegosztást, valamint a hivatalvezető feladatait dékáni utasítás rögzíti.

## 33. §A tanszékvezető és az intézetigazgató

(1) A tanszékvezető feladat- és hatásköre különösen:

a) a tanszék képviselete,

b) a tanszéken foglalkoztatottak tájékoztatása, munkájának irányítása és ellenőrzése,

c) a tanszéken folytatott oktatási tevékenység és tudományos kutatómunka koordinálása, irányítása, valamint a publikációs és innovációs tevékenység elősegítése, összehangolása,

d) a tanszéki gazdálkodás és adminisztráció irányítása,

e) valamint minden olyan jogkör gyakorlása és kötelezettség teljesítése, amelyet egyetemi szervezetszabályzó eszköz a feladat- és hatáskörébe rendel.

(2) Az intézetigazgató feladat- és hatásköre különösen:

a) az intézet képviselete,

b) a tanszékvezetők munkájának irányítása, valamint

c) minden olyan jogkör gyakorlása és kötelezettség teljesítése, amelyet egyetemi szervezetszabályzó eszköz a feladat- és hatáskörébe rendel.

(3) A tanszékvezető és az intézetigazgató a kar szervezeti és működési szabályzatában rögzített módon rendszeresen, valamint megbízásának lejártakor beszámol a kari tanácsnak.

## 34. §Egyéb kari szintű testületek

(1) A Szervezeti és Működési Szabályzatban meghatározott esetekben, továbbá más, a kar működése szempontjából nagy jelentőségű oktatási, tudományos, gazdasági, igazgatási és egyéb kérdések, általában kollektív munkát igénylő elemzések, javaslatok kidolgozására és az ilyen kérdésekben hozandó döntések előkészítésére állandó vagy eseti kari bizottságok szervezhetők.

(2) A bizottságok létrehozásának, összetételének, hatáskörének és működésének szabályait állandó bizottság esetében a kar szervezeti és működési szabályzatában, ideiglenes bizottság esetében a létrehozását elrendelő kari tanácsi határozatban kell megállapítani.

(3) A karokon intézetigazgatói, tanszékvezetői értekezlet hívható össze. Ezen értekezlet feladatait és működését a kar szervezeti és működési szabályzata határozza meg.

(4) Az intézetek és tanszékek mellett az intézetigazgató, tanszékvezető munkájának segítésére tanszéki/intézeti értekezletet, illetve tanszéki/intézeti tanácsot lehet létrehozni. A tanszéki/intézeti tanács, illetve a tanszéki/intézeti értekezlet létrehozásának, szervezetének és működésének szabályait a kar szervezeti és működési szabályzata rögzíti.

## 35. §Valamennyi szervezeti egységre vonatkozó rendelkezések

(1) Valamennyi szervezeti egység vezetője felel az irányítása alá tartozó szervezeti egység kockázatkezeléséért.

(2) Valamennyi szervezeti egység köteles működtetni a belső kontrollrendszer szerinti, folyamatba épített kontrolltevékenységeket.

(3) Valamennyi szervezeti egység köteles egymással a feladatellátás biztosítása érdekében együttműködni, a kommunikációs és információs rendszereket működtetni, továbbá eljárni a külső kapcsolattartásban, adatszolgáltatásban és közzétételi kötelezettségben, a kapcsolódó ügyrendeknek megfelelően.

(4) Valamennyi szervezeti egység köteles a dokumentumkezelési- és iratkezelési eljárásoknak megfelelően eljárni.

(5) Valamennyi szervezeti egység köteles a feladatellátáshoz kapcsolódó informatikai rendszereket alkalmazni, azokban a kapcsolódó nyilvántartásokat naprakészen vezetni.

(6) Valamennyi szervezeti egység vezetője köteles a helyettesítési rendet kialakítani, a folyamatos feladatellátást biztosítani, működtetni.

(7) Valamennyi szervezeti egység köteles a szabálytalanságok nyilvántartását naprakészen vezetni.

(8) Az (1)-(7) bekezdésekben említett feladatokat az Egyetem részletesen szabályozza.

(9) Valamennyi szervezeti egység ellátja továbbá azokat a feladatokat, amelyeket jogszabály, vagy más szervezetszabályzó eszköz feladat- illetve hatáskörébe utal.

# AZ EGYETEMI SZABÁLYOZÁS HIERARCHIÁJA

## 36. §Az egyetemi irányítás és vezetés jogi és más eszközei

(1) Az egyetemi irányítás és vezetés – jogszabályokon túli – szervezetszabályozó eszközei:

a) Szervezeti és Működési Rend;

b) szenátusi határozat

ba) szabályzatot alkotó határozat,

bb) egyedi határozat;

c) kari tanácsi határozat

ca) szabályzatot alkotó határozat,

cb) egyedi határozat;

d) Szervezeti és Működési Rendben felhatalmazott testületek határozatai;

e) magasabb vezetői utasítás;

f) vezetői utasítás.

(2) Az egyetemi irányítás és vezetés más eszközei:

a) magasabb vezetők, vezetők által kiadott körlevelek, tájékoztatók,

b) a hallgatói és doktorandusz önkormányzat és a Közalkalmazotti Tanács elnöke által kiadott körlevelek, tájékoztatók

(3) E rangsornak megfelelően, alacsonyabb szintű jogi vagy más eszköz nem lehet ellentétes magasabb szintű jogi és más eszközzel.

(4) A szabályzatok gondozásáért felelős szervezeti egységeket és testületeket a Függelék rögzíti.

(5) A szenátusi, illetve a rektori tanácsi határozatok nyilvántartásáról és közzétételéről, valamint a rektori és kancellári közös utasítások és körlevelek nyilvántartásáról és közzétételéről az az átfogó szervezeti egység gondoskodik, amelyiket a felsorolt jogi, vagy más eszközben megjelöltek. A Rektori Kabinet ezen jogi és más eszközök fellelhetőségének helyét nyilvántartja. A kari tanácsi határozatok, a dékáni utasítások és körlevelek nyilvántartásáról és közzétételéről a kari dékáni hivatal gondoskodik.

(6) A további magasabb vezetői és vezetői utasítások nyilvántartása és közzététele a kibocsátó szervezeti egység vezetőjének feladat- és hatáskörébe tartozik.

## 37. §SZMR és mellékletét képező szabályzatok

(1) Az Egyetem a jogszabályok és az Alapító Okirat előírásai szerint az SZMR-ben rendelkezik szervezete és működése legfontosabb kérdéseiről. Az SZMR-ben minden olyan kérdés szabályozható, amelyről jogszabályban vagy jogszabály felhatalmazása alapján más szabályzatban nem rendelkeznek.

(2) Az SZMR felhatalmazása alapján – egyes ügykörökben – külön szabályzatok készülnek. E szabályzatokat a Függelék sorolja fel. Kari szabályzat a Szervezeti és Működési Szabályzat, vagy a Függelékben foglalt szabályzatok felhatalmazása alapján készülhet.

(3) Amennyiben jogszabály nem a Szervezeti és Működési Szabályzatot jelöli meg a szabályozás helyének, vagy a Szenátust a szabályozás elfogadójának, ugyanakkor a szabályozás eszközét szabályzatnak nevezi, úgy a szabályzatot rektori és kancellári közös, valamint rektori, vagy kancellári utasításként is ki lehet adni.

(4) A felelősségi rendnek megfelelően rektori, kancellári, ill. közös utasításként kell kiadni a jelen szabályzat, valamint a függelékében felsorolt szabályzatok végrehajtására készített, továbbá a jogszabály által az Egyetemre belső szabályzatot előíró rendelkezések alapján készített szervezetszabályozókat.

(5) A rektori, a kancellári, ill. a rektori-kancellári közös utasításokat a Vezetői Értekezlet előzetesen véleményezi.

(6) Az SZMR mellékletét képező szabályzatok gondozásáért, azaz elkészítésének, módosításának, hatályon kívül helyezésének megszervezéséért, a Szenátushoz történő felterjesztéséért, valamint a hatályos szöveg nyilvántartásáért felelős szervezeti egységeket és testületeket a Függelék tartalmazza.

## 38. §A szenátusi és a kari tanácsi határozat

(1) A Szenátus hatáskörét, a szenátusi határozat meghozatalának részletes szabályait az SZMR tartalmazza.

(2) A kari tanácsi határozathozatalra a szenátusi határozathozatalra vonatkozó rendelkezéseket kell értelemszerűen alkalmazni.

(3) A kari tanácsi határozat meghozatalának részletes szabályait a kar szervezeti és működési szabályzata tartalmazza.

## 39. §A hallgatói, doktorandusz önkormányzati és a közalkalmazotti tanácsi határozat

(1) A hallgatói, doktorandusz önkormányzat hallgatói, doktorandusz önkormányzati határozatot hozhat.

(2) A hallgatói önkormányzat hatáskörébe tartozó feladatok felsorolását az SZMR, valamint a Hallgatói Jogviszonyból Származó Kollektív Jogok Szabályzata tartalmazza.

(3) A Közalkalmazotti Tanács közalkalmazotti tanácsi határozatot hozhat.

(4) A Közalkalmazotti Tanács hatáskörébe tartozó feladatok felsorolását a közalkalmazottak jogállásáról szóló 1992. évi XXXIII. törvény, a SZMR, valamint a Közalkalmazotti Szabályzat tartalmazza.

## 40. §Jogszabályban és a Szervezeti és Működési Szabályzatban felhatalmazott testületek határozatai

A Szenátus, a Rektori Tanács és a Kari Tanács által létrehozott véleményező és állandó, vagy ideiglenes bizottságok, valamint a jogszabály, vagy szabályzat alapján létrehozott más testületek jogszabályban, vagy szabályzatban meghatározott hatáskörben döntési jogot gyakorolhatnak, és határozatot hozhatnak.

## 41. §Magasabb vezetői és vezetői utasítások

(1) A magasabb vezetői megbízással, illetve a vezetői megbízással rendelkező egyetemi vezetőt a közvetlenül alárendelt szervezeti egység, illetve személyek tekintetében megilleti az utasítás adásának a joga. Az utasítás csak a közvetlenül alárendelt szervezeti egység működésére, illetve személy feladatvégzésére vonatkozhat.

(2) A magasabb vezetőket és a vezetőket feladataik ellátásában kinevezett helyettesek segíthetik. A helyetteseket átruházott hatáskörben, vagy tartós helyettesítés során utasítási jog illeti meg, amelynek hatálya – amennyiben jogszabály, vagy szabályzat másképpen nem rendelkezik – megegyezik az átruházó, illetve a tartósan távollevő vezető utasításának hatályával.

(3) A vezetői utasítások a kibocsátók által visszavonhatók. A visszavonásról a kibocsátással megegyező módon értesíteni kell az érintetteket.

(4) Az Egyetemen kiadható magasabb vezetői és vezetői megbízásokat, azok szervezeti egység-típusok közötti megoszlását a Humánpolitikai Szabályzat sorolja fel.

(5) Az Egyetem magasabb vezetői és vezetői a feladatkörükben körleveleket, tájékoztatókat, adhatnak ki, amelyekben értesítik a szervezeti egységeket a hatályba lépő jogszabályok, egyetemi rendelkezések alkalmazásáról, a szükséges intézkedésekről, illetve az egységes egyetemi eljárási rendről.

(6) A doktorandusz önkormányzat elnökét, a hallgatói önkormányzat elnökét, valamint a Közalkalmazotti Tanács elnökét a hatáskörébe tartozó ügyekben megilleti tájékoztatók, körlevelek kiadásának joga.

(7) A gazdasági vezető a más egyetemi szervezeti egységhez beosztott, a tervezéssel, gazdálkodással, finanszírozással, adatszolgáltatással és beszámolással kapcsolatos feladatok ellátásáért felelős személynek körlevél formájában iránymutatást adhat.

#### AZ EGYETEMI SZABÁLYOZÁS KÖVETELMÉNYEI

## 42. §Tartalmi követelmények

(1) SZMR-t, más szabályzatot akkor kell alkotni, határozatot akkor kell hozni, valamint utasítást, más egyetemi igazgatási, szervezetszabályozó eszközt akkor kell kiadni, ha jogszabályváltozás, vagy egyéb körülmények miatt a szabályozandó viszonyok megváltoznak, és hiányzik a szabályozás, vagy az nem megfelelő és módosítást igényel.

(2) A szabályzatok módosítását egységes szerkezetbe foglalva kell a Szenátus, és általában a testületek elé terjeszteni.

(3) A szabályozás előtt meg kell vizsgálni a szabályozás várható hatását és a végrehajtás feltételeit. A szabályozás nem lehet párhuzamos vagy indokolatlanul többszintű.

(4) A határozatokat, az utasításokat, a körleveleket és tájékoztatókat röviden, egyértelműen és közérthetően kell megszövegezni.

(5) A határozatokat úgy kell megfogalmazni, hogy tartalmukat az előterjesztés és a jegyzőkönyv nélkül is lehessen érteni, értelmezni.

(6) Az SZMR-ben és a mellékleteként kiadott szabályzatokban meghatározott testületeket, szervezeti egységeket, társadalmi szervezeteket és érdekképviseleti szerveket az ott meghatározott esetekben és módon be kell vonni a szabályozásba.

(7) A szabályzatok bevezető rendelkezéseiben utalni kell azokra a jogszabályi, illetve egyetemi rendelkezésekre, amelyek felhatalmazása alapján sor kerül a szabályzat kiadására. Ha a Szenátus vagy a kari tanács valamely más szervvel egyetértésben alkot szabályzatot, arra a bevezető részben utalni kell.(8) A szabályozás hatálybalépésének időpontját úgy kell meghatározni, hogy kellő idő maradjon a szabályozás alkalmazására való felkészülésre. A szabályozás a közzétételt megelőző időre nem állapíthat meg kötelezettséget.

(9) Valamennyi szabályzatban, határozatban, utasításban rendelkezni kell annak személyi és időbeli hatályáról. A hatálybalépés idejét a hatálybalépés évének, hónapjának és napjának megjelölésével kell megállapítani. A hatálybalépéssel egyidejűleg intézkedni kell a hatályukat vesztő szervezetszabályozó eszközökről (szabályzatokról, határozatokról, utasításokról), illetve az esetleg szükségessé váló átmeneti rendelkezésekről.

(10) A szabályzat módosítása esetén a szenátusi, vagy kari tanácsi előterjesztést egységes szerkezetbe foglalva kell elkészíteni, és az egységes szerkezetet kell kiadni.

(11) Az egyetemi szabályozásokat évente felül kell vizsgálni, és szükség esetén gondoskodni kell új határozat, utasítás meghozataláról, illetve a korábbiak hatályon kívül helyezéséről vagy módosításáról. A szabályozás felülvizsgálata a szabályozást gondozó szervezeti egységek feladat- és hatáskörébe tartozik.

(12) Az SZMR és a mellékleteként kiadott szabályzatok határozzák meg a szabályozással kapcsolatos hatásköröket. A szabályozási hatáskörrel rendelkezők felelősek a szabályozás előkészítéséért, tartalmáért és azért, hogy a szabályozás ne legyen ellentétes a jogszabályokkal és a hatályos egyetemi rendelkezésekkel.

(13) Új szabályzat megalkotásának felelősét a rektor és a kancellár közösen jelöli ki. Az SZMR mellékletét képező szabályzat módosítását, hatályon kívül helyezését a Függelékben megjelölt – gondozásáért felelős – szervezeti egység vezetője, vagy a fölötte munkáltatói jogot gyakorló terjesztheti a Szenátus elé.

## 43. §Formai követelmények

(1) A szabályzatok fedőlapján fel kell tüntetni

a) a Budapesti Műszaki és Gazdaságtudományi Egyetem elnevezést,

b) a szabályzat címét,

c) az elfogadó (hallgatói, doktoranduszi önkormányzati alapszabály esetén jóváhagyó) testület megnevezését,

d) a hatálybalépés dátumát (év, hónap, nap).

(2) A szabályzat módosításakor a fedőlapon fel kell tüntetni az – (1) bekezdésben leírtakon túl – a módosítás dátumát. A módosítás után a szabályzat fedőlapján fel kell tüntetni az “egységes szerkezetben” megjelölést.

(3) A szabályzatok nyilvántartását a Függelékben meghatározott szervezeti egységek végzik. A szabályzat elfogadását, illetve módosítását követő 15 napon belül a hatályos szöveget a kijelölt szervezeti egységek, testületek kötelesek a szervezeti egység, testület honlapján közzétenni.

(4) A határozat megjelölése magában foglalja a határozatot hozó testület megnevezésének rövidítését, az ülés sorszámát római számmal, a határozat sorszámát (napirendi pont száma) arab számmal, , a tanévet, valamint a határozathozatal dátumát (hónap, nap).

*Minta*: Sz-II/1/2014-2015. (IX. 29)

Sz - A határozatot hozó testület nevének a rövidítése.

II - A határozatot hozó testület ülésének sorszáma (római számmal)

1 - A határozat sorszáma

2014-2015 - Tanév.

(IX. 29) - A testület ülésének dátuma.

(5) A határozatok számozása ülésenként folyamatos számozással történik.

(6) Az utasítás megjelölése magában foglalja a kibocsátó vezető megnevezését, arab számmal az utasítás számát, kiadásának idejét (év, hónap, nap), továbbá az utasítás címét (tárgyát).

*Minta*: 1/2016.(XII. 15.) sz. Kancellári utasítás Az Egyetem 2016. december 23-31 közötti zárva tartásáról

(7) Az utasítást a kiadó vezető szerint, naptári évenként 1-től kezdődően folyamatosan kell számozni.

(8) A körlevél és a tájékoztató címe magában foglalja a kiadó vezető megnevezését, arab számmal a körlevél, tájékoztató számát, és kiadásának idejét.

(9) A szabályzatot, utasítást, körlevelet és tájékoztatót a kiadó szervezeti egység vezetőjének, illetve a tanács, testület elnökének alá kell írnia.

(10) A 34. § (1)-(2) bekezdéseiben rögzített szervezetszabályozó eszközökkel kapcsolatos döntések közzétételekor gondoskodni kell arról, hogy a szabályozás tartalmát az érintettek megismerhessék.

#### AZ EGYETEMI SZABÁLYOZÁS ELEMEINEK ELŐKÉSZÍTÉSI, ELFOGADÁSI ÉS MÓDOSÍTÁSI RENDJE

## 44. §A testületi szabályozás ütemezése

(1) A Szenátus és a kari tanácsok ülésterv alapján végzik tevékenységüket.

(2) Más egyetemi testületek, szervezeti egységek szervezeti és működési szabályzatuk, ügyrendjük szerint, valamint az adott szervezeti egység, testület működése felett hatáskörrel rendelkező vezető utasítása szerint működnek.

(3) A Szenátus a tanév szerinti első ülésén – a rektor javaslata alapján – fogadja el üléstervét.

(4) A szenátusi ülésterv alapján, a Rektori Tanács, és a szenátusi véleményező bizottságok saját üléstervet készítenek. Az üléstervet az adott testület titkársági feladatait végző szervezeti egység honlapján megjeleníti.

(5) A kari tanács a tanév első ülésén meghatározza az adott tanév feladatait és elfogadja üléstervét. Az elfogadott ülésterven kívül további előterjesztésekre javaslatot a kari tanács tagjai tehetnek. Az előterjesztéseket a kari tanács ülését megelőzően legalább egy héttel meg kell küldeni a kari tanács tagjainak. A kari tanács üléstervében szereplő előterjesztéseket az illetékes kari tanácsi bizottsággal előzetesen véleményeztetni kell.

(6) Az SZMR-ben, illetve a kar szervezeti és működési szabályzatában rögzítettek szerint a rektor, illetve a dékán rendkívüli tanácsülést hívhat össze. A rendkívüli ülésre nem vonatkoznak a szenátusi, illetve kari tanácsi előterjesztésekre előírt rendelkezések, ugyanakkor a rendkívüli ülés összehívására vonatkozó meghívóban meg kell jelölni a soron kívüli ülés összehívásának indokát és napirendjét.

## 45. §A testületi előterjesztés szabályai

(1) A szenátusi ülésre benyújtott írásos előterjesztést, illetve módosító javaslatot a tárgykörben kiadott rektori utasításban foglaltak szerint kell elkészíteni.

(2) Előterjesztést, módosító javaslatot a Szenátus ülésére annak szavazati jogú tagja, vagy állandó meghívottja tehet.

(3) A testületi ülésre benyújtott írásos előterjesztésnek tartalmaznia kell:

a) az előterjesztés szakmai indokait, előzményeit, sajátosságait,

b) az előterjesztés fő célkitűzéseit,

c) a SZMR által meghatározott esetekben a közreműködők, véleményezők álláspontjának ismertetését,

d) a várható hatásokat, beleértve a költségkihatásokat is,

e) más előterjesztéssel, szakmai anyaggal való kapcsolatot,

f) a végrehajtásért felelős személy(ek) és a végrehajtás határidejének (részhatáridőknek) a megjelölését. A határozati javaslatban több felelőst, valamint több határidőt is meg lehet jelölni. Több felelős esetén – ha az előterjesztés eltérően nem rendelkezik – az elsőként megnevezett köteles a koordinációt megszervezni és felel a határidőre történő végrehajtásért,

g) a hatálybalépés pontos időpontját. Ha szükséges, akkor rendelkezni kell a korábbi határozat hatályon kívül helyezéséről, vagy módosításáról is, valamint az esetleges átmeneti rendelkezésekről.

(4) A határozati javaslatokat röviden és egyértelműen kell megszövegezni úgy, hogy a határozat tartalmát a jegyzőkönyv, emlékeztető nélkül is értelmezni lehessen.

## 46. §A Szenátus előterjesztési rendje

(1) Az előterjesztés gondozása – e szabályzatban leírtak szerint – az előterjesztő felelőssége. Előterjesztést a Szenátus szavazati jogú tagja, vagy állandó meghívottja tehet.

(2) Az előterjesztők által meghívottaknak az előterjesztéseket és az előterjesztéshez kapcsolódó anyagokat (meghívó, módosító javaslatok, bizottsági, testületi állásfoglalások, vélemények stb.) az előterjesztő küldi meg.

(3) Személyi ügyek (munkakörökkel, vezetői, magasabb vezetői megbízásokkal, címekkel, kitüntetésekkel, címadományozással kapcsolatos ügyek) előterjesztése a Humánpolitikai Szabályzat szerint történik, ezekre a véleményeztetés kötelezettsége az ott meghatározott esetekben, határidővel és módon terjed ki. A Hallgatói Önkormányzat és a Doktorandusz Önkormányzat Alapszabályának módosítását a kancellár által kijelölt, az Egyetemen foglalkoztatott jogász véleményezi. A jogász ennek során kizárólag azt vizsgálja, hogy az Alapszabály megfelel-e a jogszabályoknak illetve a Szervezeti és Működési Szabályzatban foglaltaknak. A Hallgatói Önkormányzat és a Doktorandusz Önkormányzat Alapszabályára vonatkozó véleményeztetési eljárás határidőire egyebekben a véleményező bizottságokra megállapítottakat kell értelemszerűen alkalmazni.

(4) Az előterjesztésekről az előterjesztők minden esetben kikérik a kancellár és a véleményező bizottságok elnökeinek véleményét arról, hogy az előterjesztést a kancellár, ill. a bizottság kívánja-e véleményezni. Az Nftv. 13/A §. b) pontjában írt területeket érintő előterjesztések esetében a kancellár egyetértési jogot gyakorol. Amennyiben a kancellár vagy a bizottságok kívánják véleményezni az előterjesztést, úgy az előterjesztést az előterjesztő a kancellárral, ill. a bizottsággal véleményezteti. A szenátusi – szavazást igénylő – előterjesztéseket, így különösen a Függelékben felsorolt szabályzatok tervezeteit, az Intézményfejlesztési Tervet, valamint a kutatási-fejlesztési-innovációs stratégiát, továbbá a képzési programot, és az elfogadott szabályzatok és tervek, valamint a képzési program, módosításait minden esetben előzetesen véleményeztetni kell a Rektori Tanáccsal és szabályzatban meghatározott más testületekkel.

(5) Az előterjesztést az előterjesztőnek elektronikus úton, az előírt formai és tartalmi követelményeknek eleget téve, doc(x), vagy pdf formátumban a Rektori Kabinetnek kell megküldenie, a Szenátus ülése előtt legalább 10 nappal. Az előterjesztésekhez – ugyancsak elektronikus formában – csatolni kell az előterjesztéshez adott rektori tanácsi, véleményező bizottsági véleményeket.

(6) A Rektori Kabinet az előterjesztéseket a Szenátus ülése előtt legalább egy héttel korábban honlapján – a meghívóval együtt – nyilvánosságra hozza.

(7) A Szenátus üléstervében nem szereplő előterjesztések rendje megegyezik az ülésterv szerinti előterjesztések rendjével.

(8) Nem kell véleményeztetni a Rektori Tanáccsal és a szenátusi véleményező bizottsággal a szavazást nem igénylő előterjesztéseket, valamint a Hallgatói és a Doktorandusz Önkormányzat Alapszabályát.

(9) A Rektori Tanácshoz, valamint a szenátusi véleményező bizottsághoz – figyelemmel azok munkatervére – úgy kell az előterjesztéseket benyújtani, hogy ezen testületek véleményeit a Szenátus tagjai az előterjesztésekkel együtt vehessék kézhez, hogy álláspontjuk kialakításához, valamint módosító javaslataik megfogalmazásához a véleményeket figyelembe vehessék. A Rektori Tanács, a szenátusi véleményező bizottság nem köteles az előterjesztést megtárgyalni, ha az előterjesztés kézhezvételétől számítva a Szenátus üléséig 10 napnál kevesebb van hátra.

(10) A határidőben benyújtott előterjesztéseket a Rektori Tanács és a szenátusi véleményező bizottságok írásban véleményezik. Az írásbeli bizottsági véleményeket az illetékes szenátusi véleményező bizottság legkésőbb 4 nappal a Szenátus ülése előtt – elektronikus úton megküldi a Rektori Kabinetnek. A szenátusi véleményező bizottsági véleményeket és a módosító javaslatokat a Rektori Kabinet a Szenátus honlapján megjeleníti, legkésőbb az ülést megelőzően 3 nappal, a többi benyújtott módosító javaslattal, valamint a Rektori Tanács véleményével együtt.

(11) Az előterjesztésekhez kapcsolódó írásos, szövegszerű módosító javaslatokat legalább négy nappal a Szenátus ülése előtt – elektronikus úton – kell benyújtani a Rektori Kabinetre. A módosító javaslatokat a Rektori Kabinet a Szenátus honlapján megjeleníti. A Hallgatói Önkormányzat Alapszabályához kizárólag az előterjesztő nyújthat be módosító javaslatot. Szabályzat módosítása esetén módosító javaslatot az előterjesztő által felnyitott paragrafusokhoz lehet beadni.

(12) Az előterjesztéseket és a kapcsolódó anyagokat elektronikusan kell benyújtani. Az előterjesztéseket és a kapcsolódó anyagokat a Rektori Kabinet honlapján megjeleníti.

(13) E szakaszban említett határidők elmulasztása esetén a mulasztók gondoskodnak az előterjesztések megfelelő testületek tagjaihoz történő eljuttatásáról.

(14) Határidő után benyújtott módosító javaslatokat a Szenátus egyszerű többségi egyetértésével lehet tárgyalni. A vita során szóban megfogalmazott módosító, ill. határozati javaslatokat a jegyzőkönyvben írásban rögzíteni kell, indoklásukat a hangfelvétel tartalmazza.

## 47. §A magasabb vezetői és vezetői utasítások szabályai

(1) A magasabb vezetői, illetve vezetői utasítások általában egyedi esetekre, az utasítást adónak közvetlenül alárendelt szervezeti egység működésére, vagy személy tevékenységére vonatkozhatnak. A magasabb vezetői, illetve vezetői utasítások kibocsátásának és a döntéshozatalnak nincs előírt rendje és formája, de az utasítás sohasem ütközhet a jogszabályi előírásokba, illetve az Egyetem szervezetszabályozó eszközeiben foglaltakkal nem lehet ellentétes. Figyelemmel kell lenni továbbá a döntési jogkörök esetleges megosztására is.

(2) A nem egyedi esetekre vonatkozó utasítások a kibocsátónak alárendelt szervezeti egységekre, illetve személyekre kötelező hatályú és általános jellegű utasítások. Amennyiben ezek az utasítások előzetes hozzájárulást igényelnek valamely testület, vagy személy részéről, illetve valamely testületnek vagy személynek véleményezési, javaslattételi, egyetértési joga van az utasítás tervezetéről, úgy azokat előzetesen be kell szerezni. Nem mellőzhető a bejelentési, felterjesztési kötelezettség akkor sem, ha azt jogszabály vagy szabályzat, illetve utasítás előírja.

(3) Az utasítások módosítására, visszavonására a kibocsátásukra vonatkozó előírások az irányadók.

## 48. §A testületi ülések dokumentumai

(1) A Szenátus és a kari tanács üléseiről jegyzőkönyvet, a Rektori Tanács üléseiről, valamint a testületi és bizottsági ülésekről emlékeztetőt kell felvenni, amelyről a Szenátus, a bizottság, a testület titkára gondoskodik. A Vezetői Értekezlet emlékeztetőire e szakasz (1) és (2) bekezdései nem vonatkoznak.

(2) A bizottsági, testületi ülésről készült emlékeztetőnek tartalmaznia kell az ülés helyét és időpontját, az ülésen elhangzott témák megnevezését, az egyes ügyekben hozott bizottsági, testületi véleményt, állásfoglalást, valamint az ülésen megjelent, késő vagy hiányzó tagok névsorát. Az emlékeztetőt a készítője írja alá, és a tanács, a bizottság, a testület elnöke hitelesíti.

(3) A szenátusi, kari tanácsi jegyzőkönyv az ülés helyét és időpontját, az előterjesztésekkel kapcsolatos döntéseket, és a szavazatok megoszlását tartalmazza. A jegyzőkönyvet a rektor (dékán) írja alá, és a Szenátus (kari tanács) két szavazati jogú tagja hitelesíti. Az elkészült jegyzőkönyvhöz mellékletként csatolni kell:

a) a jelenléti ívet,

b) a kiküldött meghívót,

c) az írásos előterjesztéseket,

d) az írásban benyújtott módosító javaslatokat, valamint esetlegesen a vita során megfogalmazott szóbeli módosító, ill. határozati javaslatokat rögzítő iratokat,

e) az ülésről készült hangfelvételt,

f) az előterjesztésekhez kapcsolódó, a szenátusi üléshez feltöltött más dokumentumokat (testületi vélemények, állásfoglalások, szavazólapok, stb.).

## 49. §Testületek szavazási rendje

(1) A testületi döntéshozatal során a testület elnöke rendeli el a szavazást. Szavazásra bocsátást indítványozhat a testület bármely tagja, elrendeléséhez egyszerű többségi szavazás szükséges.

(2) Személyi kérdésben az illetékes testület titkosan szavaz. Több jelölt esetén a szavazás eredményét csak akkor lehet nyilvánosságra hozni, ha a testület már minden jelöltről szavazott.

(3) Nem szavazhat az a testületi tag, akit jogszabály, vagy szabályzat – az érintett ügykörrel összefüggő döntésben – összeférhetetlennek minősít, illetve az, akitől az ügy tárgyilagos megítélése egyéb okból nem várható.

(4) A szavazási rend szabályait az Egyetem minden testülete, bizottsága esetén értelemszerűen alkalmazni kell.

## 50. §A szabályozás közzététele, a hozzáférhetőség lehetővé tétele

(1) A Szenátus és a kari tanácsok jegyzőkönyveit, az SZMR-ben és mellékleteiben említett testületek és bizottságok emlékeztetőit, a rektori, a kancellári és rektori-kancellári közös utasításokat, körleveleket, továbbá az egész Egyetemre vonatkozó magasabb vezetői, vezetői utasításokat, körleveleket a felelős szervezeti egység honlapján nyilvánosságra kell hozni, valamint az Egyetem központi honlapján elérhetőségüket fel kell tüntetni.

(2) A szenátusi, illetve kari tanácsi határozatokról, valamint a Rektori Tanács döntéseiről, illetve a rektori és kancellári közös utasításokról nyilvántartást kell vezetni az Iratkezelési Szabályzat szerint.

(3) Az SZMR és mellékleteit képező szabályzatok hatályos szövegének megjelentetéséről a Függelékben meghatározott szervezeti egységek gondoskodnak.

(4) A szervezetszabályozó eszközök nyilvánossága tekintetében figyelemmel kell lenni a jogszabályban előírt közzétételi listában meghatározott adatokat szabályozó egyetemi rendelkezésekre.

#### EGYÉB MŰKÖDÉSI SZABÁLYOK

## 51. §Az Egyetemen folytatott képzések alapításának, indításának és folytatásának elvei

(1) A doktori képzés kivételével az Egyetemen folytatott képzések menedzselésének szabályait a Szenátus által elfogadott Képzési Kódex rögzíti. A doktori képzésről a Doktori és Habilitációs Szabályzat rendelkezik.

(2) A Képzési Kódex rögzíti

a) a képzés indítása és megszüntetése kezdeményezésének szabályait alap-, mester- és osztatlan képzésben, szakirányú továbbképzésben, felsőoktatási szakképzésben,

b) a képzési és szakképzési program kidolgozásának szabályait,

c) az a)-b) pontokba nem tartozó képzések indítása feltételeinek meghatározását,

d) az a)-c) pontokba tartozó képzések indításának, szervezésének és lebonyolításának szabályait,

e) a képzések rendszeres belső értékelésének mechanizmusát, a képzés során megszerezhető végzettségi szint és szakképzettség minőségének belső értékeléséhez kapcsolódó eljárásokat,

f) az ebben a bekezdésben meghatározott egyes előterjesztések formai követelményeit.

(3) A Képzési Kódexhez kapcsolódva a Doktori és Habilitációs Szabályzat rögzíti a doktori iskola létesítéséhez meghatározott követelményeknek a doktori iskola működése során történő folyamatos biztosításának eljárásrendjét. Az oktatási munka hallgatói véleményezését külön szabályzat tartalmazza.

(4) A Doktori Tanácsról és a Doktori Iskolákról külön szervezetszabályozó eszköz rendelkezik.

## 52. §A kutatási tevékenység alapelvei

(1) Az Egyetem az oktatók, kutatók, hallgatók számára biztosítja a kutatás, művészeti alkotótevékenység szabadságát.

(2) Az Egyetem oktatói, kutatói:

- kötelesek a szabályzatok keretei között tudományos munka folytatására, munkaköri feladataikból származó feladatok mellett a maguk választotta tudományos téma kutatására;

- jogosultak tudományos kutatási eredményeik közzétételére a Szellemitulajdon-kezelési Szabályzat szerint.

## 53. §Rendezvényekkel kapcsolatos különös szabályok

(1) Az Egyetem hivatalos nevének használatával szervezett rendezvényt - a BME Szellemitulajdon-kezelési Szabályzat névhasználattal kapcsolatos szabályainak figyelembe vételével - a kancellár engedélyezi.

(2) Az egyetemi rendezvényekkel kapcsolatos általános és az infrastruktúra használattal összefüggő szabályokat külön szervezetszabályozó eszközök, és a rendezvényre, a rendezvénnyel összefüggő tárgyi eszközök és szolgáltatások, immateriális javak használatára kötött szerződések tartalmazzák.

(3) A (2) bekezdés szerinti szervezetszabályozó eszközök hatálya egyaránt kiterjed az egyetemi szervezeti egységek, szervezetek, valamint külső szervezetek által szervezett rendezvényekre.

(4) A hallgatói rendezvények tekintetében a Kancellária szervezeti egysége:

a) felügyeli és irányítja az Egyetemen hallgatói - a tanulmányi és vizsgakötelezettségek teljesítéséhez közvetlenül kapcsolódó szolgáltatások kivételével - szolgáltatásokat nyújtó szervezetek működését;

b) engedélyezi, ellenőrzi és felügyeli – a hallgatói tanulmányi- és vizsgakötelezettségek teljesítésével közvetlenül összefüggőkön kívül - az Egyetemen megrendezett, hallgatókat érintő, hallgatói szervezésű, illetve számukra szolgáltatást nyújtó, továbbá a Kancellária feladatkörét érintő rendezvényeket.

(5) A hallgatói rendezvények és a hallgatók számára nyújtott szolgáltatások szervezésének rendjéről, azok árképzése tekintetében a Térítési és Juttatási Szabályzat, az egyéb feltételekről külön szervezetszabályozó eszköz rendelkezik.

## 54. §Az Egyetem minőségmenedzsmentjének elvei

(1) Az Egyetem minőségpolitikáját a felsőoktatási minőségbiztosítás európai sztenderdjeinek (Standards and Guidelines in the European Higher Education Area, rövidítve: ESG) figyelembe vételével, a TQM vezetési filozófia szerint határozza meg.

1. Az Egyetem minőségközpontú vezetési filozófiája a TQM elvein alapul:

a) Ügyfélközpontúság. Az Egyetem rendszeresen vizsgálja a működésében érdekeltek elvárásait, méri elégedettségüket, ezek eredményei alapján alakítja stratégiáját és programjait. A véleményeket különösen az alábbi körökben és célokkal gyűjti:

- Leendő hallgatók: a középiskolások elvárásai az Egyetemmel szemben;

- Jelenlegi hallgatók: az oktatás hallgatói véleményezése;

- Végzett hallgatók: utókövetéses vizsgálat a pályakövetési rendszer keretében;

- Munkaerőpiac: a munkáltatók körében végzett felmérések;

- Egyetemi dolgozók, hallgatók: vélemények a belső folyamatokról, az oktatást és kutatást segítő tevékenységről;

- Vezető kutatók és oktatók: az Egyetemen dolgozó, illetve az Egyetemen végzett iskolateremtő személyiségek véleményének kikérése;

- Felsőoktatás irányítói, testületei, államigazgatás: fenntartó, Magyar Felsőoktatási Akkreditációs Bizottság, Felsőoktatási Tervezési Testület, stb.;

- Legfontosabb hazai partnerek: Magyarországon tevékenykedő vállalatok, Magyar Tudományos Akadémia, felsőoktatási intézmények, társadalmi szervezetek stb. véleményei;

- Nemzetközi kapcsolatok: más egyetemek és vállalati megítélések, nemzetközi összehasonlítások.

b) A folyamatok folyamatos javítása.

- Az Egyetem működése folyamatokra bontható. Ezen folyamatok rendszerszemléletű (szakmai, gazdasági, jogi stb. részének együttes és komplex) elemzése, szabályozása, ellenőrzése, megítélése biztosíthatja a hibamentes, színvonalas működést, az elemek összehangolását, a teendők, a felelősség tisztázását. Az Egyetem ügyfelei véleményének elemzése, az arra való reagálás kidolgozása maga is ilyen folyamat.

- Az Egyetem célja nemcsak a hibamentes (megfelelő) működés, hanem a tevékenység állandó javítása is. A kívánt termék és szolgáltatás egymással szorosan összekapcsolódó lépések és tevékenységek sorozatának végeredménye. A folyamat valamennyi lépését szüntelenül figyelemmel kell kísérni és fejleszteni annak érdekében, hogy az eltérések csökkenjenek, a folyamatok megbízhatósága javuljon. A folyamatos javítás első célja, hogy megbízható folyamatok jöjjenek létre, azaz minden egyes esetben a kívánt kimenetet, eredményt, terméket, szolgáltatást kapják, eltérés nélkül. Ha az eltéréseket minimalizálták, és az eredmény még mindig elfogadhatatlan, a folyamat javításának második lépése a folyamat újratervezése, hogy ily módon olyan kimenet jöjjön létre, amely jobban ki tudja elégíteni az ügyfelek igényeit.

- Az Egyetemen a legfontosabb folyamatokat a szervezeti és működési szabályzat, valamint az egyetemi irányítás és vezetés egyéb szervezetirányító eszközei írják le. A folyamatok folyamatos javítása elsősorban ezen eszközök megalkotása, hatályon kívül helyezése, módosítása révén menedzselt.

c) Teljes elkötelezettség az Egyetem stratégiai célkitűzései megvalósítása iránt.

- A teljes elkötelezettség az Egyetem magasabb vezetői, vezetői megbízatású közalkalmazottai részéről olyan intézkedéseket (az egyetemi irányítás és vezetés jogi és más eszközeinek megalkotása, az ezekhez kapcsolódó vezetési, tervezési, szervezési és irányítói funkciók) foglal magában, amelyek hasznosítják az Egyetem valamennyi alkalmazottjának, hallgatójának tudását, és ennek segítségével érik el az Egyetem stratégiai célkitűzéseit.

- Az alkalmazottak és a hallgatók minden szinten széles körű felhatalmazással rendelkeznek arra, hogy javítsák termékeiket, szolgáltatásaikat és folyamataikat, hogy új és rugalmas munkastruktúrákat alakítsanak ki a problémák megoldására, a folyamatok javítására és a partnerek igényeinek kielégítésére.

- Az alkalmazottak és a hallgatók a folyamatok menedzselésébe egymást és a partnereket (volt és leendő hallgatók, munkaadók, a felsőoktatás irányító szervezetei, vállalatok, társadalmi szervezetek, köztestületek stb.) is bevonják.

(3) A (2) bekezdés a) pontja ötödik francia bekezdésének végrehajtására jelen szabályzat 3. § (1) bekezdése harmadik, negyedik és ötödik francia bekezdésében említett átfogó szervezeti egységek – évente – felmérik a szolgáltatásaikat igénybe vevő belső vevők elégedettségét. A felmérés és értékelés módszertanát az átfogó szervezeti egység vezetője utasításban rögzíti. A felmérés eredményeit a szenátus véleményező bizottságai a Rektori Tanács számára előzetesen véleményezik, majd a felméréseket a bizottsági javaslatokkal együtt a Rektori Tanács értékeli. Az értékelés alapot szolgáltat a szervezetfejlesztési tervek és a végrehajtásukat támogató költségvetés, valamint az Intézményfejlesztési Terv kidolgozásához.

(4) Az Egyetem – minőségmenedzsmentje részeként – a vonatkozó jogszabályok szerinti belső kontrollrendszert működtet. A belső kontrollrendszer a szervezet minden szintjén érvényesülő, megfelelő:

a) kontrollkörnyezetet,

b) kockázatkezelési rendszert,

c) kontrolltevékenységeket,

d) információs és kommunikációs rendszert, és

e) nyomon követési rendszert (monitoring) jelent.

(5) A belső kontrollrendszerre vonatkozó szabályozások során figyelembe kell venni a (2) bekezdésben rögzített minőségközpontú vezetési filozófia elveit.

(6) Az Egyetem minőségbiztosítási szabályairól – ideértve az ESG, a TQM és a belső kontrollrendszer összehangolását – rektori és kancellári közös utasítás rendelkezik.

## 55. §Értelmező rendelkezések

(1) Az SZMR és mellékletei alkalmazásában

a) döntés: a döntéshozó elé beterjesztett kérdések eldöntése határozattal, amely valamennyi, vagy a határozatban megjelölt egyetemi szervezeti egységre, foglalkoztatottra és hallgatóra kötelező;

b) egyetértés, illetve együttdöntés: a döntéshozót köti az egyetértési jogú partner álláspontja. A tervezett döntés csak egyetértő vélemény vagy közösen kialakított állásfoglalás után hajtható végre. Az egyetértési jog megsértésével hozott döntés semmis.

c) javaslattétel: a jogszabályban, vagy egyetemi szabályzatban meghatározott, a javaslat tárgyában döntési jogkörrel felruházott személyt, szervet a határozatban rögzített felvetés megfontolására, és annak alapján a javaslatot elfogadó, illetve elutasító döntés meghozatalára kötelezés. A javaslat elutasítását írásban indokolni kell. Elutasítás esetén a javaslattevő – a korábbi javaslatát módosítva – újbóli javaslattal élhet. Ez az eljárás személyi kérdéseknél új eljárás kezdeményezését, vagy új pályázat kiírását, egyéb ügyeknél az ügy javaslattevőhöz történő visszautalását jelenti.

d) véleményezés: a véleményező elé terjesztett tárgyban foglaltak egészben vagy részbeni támogatását, vagy elutasítását, illetve az azzal kapcsolatos észrevételeket tartalmazó határozat. A vélemény a döntéshozatalra jogosult szervet, testületet, vagy személyt nem köti, de az attól való eltérést a döntéshozó – a titkos szavazásokat kivéve – köteles megindokolni. A véleményezési jog megsértésével hozott döntést a véleményezésre jogosult kívánságára a döntési jog gyakorlója újból megvizsgálja, indokolási kötelezettséggel.

e) ellenőrzés: külön jogszabályban, vagy szabályzatban meghatározott jogosítványok gyakorlása.

f) szervezetszabályzó eszköz: szabályzat vagy utasítás.

(2) Ahol jogszabály foglalkoztatási követelményrendszert említ, ott a Humánpolitikai Szabályzatot kell érteni. A Humánpolitikai Szabályzat rendelkezik – a jogszabályban rögzített foglalkoztatási követelményrendszerben foglaltakon túl – a közalkalmazottak jogállásáról szóló 1992. évi XXXIII. törvény és a Munka Törvénykönyvéről szóló 2012. évi I. törvény végrehajtásából fakadó egyetemi szabályokról, valamint a munkakörökre, a munkavégzésre irányuló egyéb jogviszonyokkal kapcsolatos, a vezetői és magasabb vezetői megbízásokra, a munkáltató és a szakszervezetek kapcsolatrendszerére vonatkozó, továbbá a kitüntetések, címek és díszoklevelek adományozásával kapcsolatos szabályokról.

(3) Ahol jogszabály hallgatói követelményrendszert említ, ott – az ügykörtől függően – a:

- Térítési és Juttatási Szabályzat,

- Hallgatói Fegyelmi és Kártérítési Szabályzat,

- Tanulmányi és Vizsgaszabályzat,

- Felvételi Szabályzat,

- Munkavédelmi Szabályzat

- Doktori Szabályzat

megfelelő rendelkezéseit kell érteni.

(4) Ahol az államháztartási törvény szervezeti egységet említ, az a Szervezeti és Működési Szabályzatban átfogó szervezeti egység.

(5) Ahol jogszabály kollégiumi szervezeti és működési szabályzatot említ, ott a Kancellária Szervezeti és Működési Szabályzatának kollégiumokra vonatkozó rendelkezéseit kell érteni.

(6) Az SZMR és mellékletét képező szabályzatok a gazdálkodó szervezet alatt a polgári perrendtartásról szóló törvény szerinti gazdálkodó szervezetet értik.

(7) Ahol az állami irányítás egyéb jogi eszköze, a közjogi szervezetszabályozó eszköz, az egyetemi szabályozások és az Egyetem nevében kötött szerződések gazdasági és műszaki főigazgatót említenek, ott azon a kancellárt kell érteni.

## 56. §Átmeneti- és záró rendelkezések

(1) Az SZMR 2015. március 1-jén lép hatályba. A belső szabályokat 2015. július 31-ig kell módosítással az új, egységes szerkezetű SZMR hatálya alá helyezni. Egyes belső szabályzóknak az SZMR-hez igazítására a rektor és a kancellár közös utasításban későbbi határidőt állapíthat meg.

(2) Az államháztartási törvény és a végrehajtására kiadott rendeletekben a költségvetési szerv szervezeti és működési szabályzatának tartalmára megállapított rendelkezéseket jelen szabályzat, vagy mellékletei, a szabályzatként kiadott rektori, kancellári, ill. rektori-kancellári közös utasítások tartalmazzák.

(3) A rektor és a kancellár munkáltatói jogairól, azok átruházásáról a Humánpolitikai Szabályzat, valamint annak Függeléke rendelkezik.

(4) A Szenátus a Kari Tanács véleményének kikérése nélkül 2019. december 31-ig nem változtatja meg a Kar szervezetét, hacsak külső fenntartói intézkedés ezt szükségessé nem teszi.

(5) A karok fenntarthatják és fejleszthetik jelenleg működtetett kommunikációs portfóliójukat, annak tartalmát ők határozzák meg a BME Etikai Kódex 4.3.2. és 4.3.3 pontjainak megfelelően.

(6) A kari tanács összetételére vonatkozó szabályozást - annak hatályba lépésétől számított három hónapon belül - alkalmazni kell.

|  |  |
| --- | --- |
| Dr. Józsa Jánosrektor | Barta-Eke Gyulakancellár |

# *Függelék*

## AZ SZMR ÉS MELLÉKLETÉT KÉPEZŐ SZABÁLYZATOK JEGYZÉKE

|  |  |
| --- | --- |
| Szabályzat neve | **Szabályzat gondozásáért felelős szervezeti egység** |
| BME SZMR | Rektori Kabinet + Kancellária[[1]](#footnote-1) |
| Humánpolitikai Szabályzat | Rektori Kabinet + Kancellária |
| Költségvetési Szabályzat | Rektori Kabinet + Kancellária |
| Etikai Kódex | Rektori Kabinet + Kancellária |
| Teljesítménymenedzsment Szabályzat | Rektori Kabinet + Kancellária |
| Szabályzat az Egyetemi Központi Ünnepségek, Kiemelt Egyetemi Rendezvények Rendjéről. | Rektori Kabinet |
| BME Doktori és Habilitációs Szabályzat | Egyetemi Habilitációs Bizottság és Doktori Tanács |
| Az Építőmérnöki Kar Szervezeti és Működési Szabályzata | Építőmérnöki Kar |
| A Gépészmérnöki Kar Szervezeti és Működési Szabályzata | Gépészmérnöki Kar |
| Az Építészmérnöki Kar Szervezeti és Működési Szabályzata | Építészmérnöki Kar |
| A Vegyészmérnöki és Biomérnöki Kar Szervezeti és Működési Szabályzata | Vegyészmérnöki és Biomérnöki Kar |
| A Villamosmérnöki és Informatikai Kar Szervezeti és Működési Szabályzata | Villamosmérnöki és Informatikai Kar |
| A Közlekedésmérnöki és Járműmérnöki Kar Szervezeti és Működési Szabályzata | Közlekedésmérnöki és Járműmérnöki Kar |
| A Természettudományi Kar Szervezeti és Működési Szabályzata | Természettudományi Kar |
| A Gazdaság- és Társadalomtudományi Kar Szervezeti és Működési Szabályzata | Gazdaság- és Társadalomtudományi Kar |
| Képzési Kódex | Rektori Kabinet |
| A BME Tanulmányi és Vizsgaszabályzata (BME TVSZ) | Rektori Kabinet |
| BME Felvételi Szabályzat | Rektori Kabinet |
| Térítési és Juttatási Szabályzat | Rektori Kabinet + Kancellária |
| A Hallgatói Jogviszonyból Származó Kollektív Jogok Szabályzata | Rektori Kabinet + Kancellária |
| Az Oktatás Hallgatói Véleményezésének Szabályzata | Rektori Kabinet + Kancellária |
| Hallgatók Fegyelmi, Kártérítési és Jogorvoslati Szabályzata | Rektori Kabinet + Kancellária |
| Hallgatói és Doktorandusz Önkormányzat Alapszabálya | Hallgatói és Doktorandusz Önkormányzat |

## A BME szervezeti felépítése



1. A közös gondozást a szabályozási feladatok kölcsönhatásai és kölcsönös összefüggései teszik szükségessé. [↑](#footnote-ref-1)